Adidas x Pokemon Mengeluarkan Koleksi Terbaru Untuk 2020!

Adidas melancarkan kasut dan tracksuit baru dengan kolaborasi Pokemon yang baru sahaja diumumkan pada awal Januari 2020 — sesuai untuk peminat Pokemon dari kanak-kanak hingga dewasa!

Barangan ini tidak boleh didapati di kedai dan boleh dibeli secara online di adidas.com.my. Percayalah, penulis dah semak di 3 kedai Adidas di dalam Kuala Lumpur apabila pertama kali mendengar berita ini!
POKÉMON TRACK SUIT

Tracksuit junior ini diperbuat daripada polister yang dikitar semula untuk menjaga kehijauan dunia. Walaupun ia diklasifikasikan sebagai kategori kanak-kanak lelaki, model gadis *uhuk penulis uhuk* (yang tinggi 148cm) memakai saiz 152 cukup cukup muat. Ye lah kan, saiz Eropah untuk 15-16 tahun pun sesuai untuk orang tinggi 170cm untuk dipakai, asalkan badan agak slim, mesti lepas!

Set ini termasuk dengan jaket trek dan seluar ‘sweatpants’ yang selesa berharga RM260. Jaket trek tersebut mempunyai 3 stripe klasik adidas bercorak sprite Pokemon dari gen1 di lengan dan ayat ‘Pokemon Trainer’ di belakang.
Seluarnya pula berpoket hadapan mempunyai logo Adidas dan logo Pokemon bersama pokeball. Kainnya agak nipis dan tak ‘stretchy’ kalau nak berbuat yoga tidaklah berapa sesuai. Penulis pakai pun ketat sikit di bahagian peha tapi masih boleh berjalan dan berlari.
POKÉMON PHOSPHERE SHOES

Sneakers hitam bercorak outline putih ini untuk dewasa berharga RM380. Kasut berlari ini memberi fungsi keselesaan dengan corak dinamik yang menarik mempunyai kaitan bulatan untuk support di atas dan kusyen yang lembut di tengah tapak. Kasut ini boleh didapati dari saiz 6 hingga 12 (UK).
POKÉMON ADVANTAGE SHOES

Kasut tennis kanak-kanak dengan rekaan 3-Stripes membuat anak muda kelihatan seperti Pokémon Trainer sejati dengan stail Adidas yang retro. Bertapak getah dengan karakter pixel Pikachu serta corak pixel Pokemon lain di dalam lining dalam amatlah comel. Kasut ini boleh didapati dari saiz 1 hingga 10 (UK) pada RM200.
Style kan koleksi mereka kali ini? Tetapi di manakah kasut Pokemon Advantage Shoes bercorak Pikachu dan Squirtle untuk dewasa? Kasut ini ditunjukkan bakal keluar pada 2020 tetapi masih tiada tarikh pelancaran diumumkan.
Sumber gambar: solebyjc.
Smart lagi kasut ni! Semoga Adidas dapat memberi tarikh pelancaran, jadi bolehlah menabung untuk dapatkan ‘full set’ dari kepala ke kaki bertema Pokemon untuk menjadi Pokemon Trainer terhebat!
#Iwannabetheverybest


Korang boleh cuba Dead Space Remake selama 90 minit sekarang dekat Steam

View this post on Instagram            A post shared by JomGaming (@jomgaming)


Kedai Game Di Perancis Mula Beri Peringatan: “Microsoft Dah Beli Activision, Pilih Konsol Dengan Hati-Hati”

Kita memulakan tahun 2022 dengan satu perubahan yang tidak pernah terbayang sebelum ini: Microsoft telah mengambil-alih Activision Blizzard.
Terkini, terdapat satu kedai game di Perancis, iaitu rangkaian pasaraya Cora telah memberikan peringatan kepada para pelanggan mereka tentang apa yang berlaku dalam industri gaming pada dua minggu lalu, lapor Push Square.
Notis tersebut berbunyi: “Notis kepada para gamer, Microsoft telah beli Activision! Pilih mesin [konsol] dengan hati-hati.”

Apparently some retail store across globe have started putting up Notice for customers of Call of Duty. *Translation – Notice to gamers, Microsoft has bought Activision! Choose your machine carefully #XboxActivisionBlizzard pic.twitter.com/P0RPU37uWL— 🐉🎮HazzadorGamin, Dragon Of Dojima Gamin🎮🐉 (@HazzadorGamin) January 28, 2022

Notis ini mungkin tidak memberikan apa-apa makna signifikan kepada pelancaran game-game Activision Blizzard di mana-mana platform. Mungkin hanya sebagai satu pemberitahuan kepada para pelanggan mereka yang mungkin tidak maklum terhadap berita tersebut.
Apa-apa pun, para pemain seluruh dunia masih lagi berdiskusi tentang bagaimanakah landskap gaming, terutamanya platform konsol, yang bakal berubah selepas Microsoft mengambil-alih dua syarikat gaming yang cukup besar, Bethesda dan Activision Blizzard.
Sony dan Microsoft sebelum ini telah mengeluarkan kenyataan masing-masing, mengesahkan yang Call of Duty akan terus kekal di PlayStation kerana ada perjanjian kontrak yang perlu dipatuhi, namun para peminat menjangkakan yang ini hanya bersifat sementara, selagi kontrak itu masih berjalan.


Jom Saksikan Gelagat Usain Bolt Semasa Sesi Penggambaran Untuk Video PES 2018

Jom tengok gelagat-gelagat pemegang rekod manusia paling pantas dalam dunia ini!
Sekiranya korang peminat tegar siri PES, semestinya korang dah tahu yang Usain Bolt bakal ditampilkan dalam PES 2018. Dan semestinya juga, korang dah saksikan video trailer PES 2018 yang memperkenalkan pelari pecut dari Jamaica ini.
Dalam video terbaru yang dikeluarkan Konami, mereka telah mempertontonkan kepada kita, gelagat-gelagat Usain Bolt semasa sesi penggambaran video trailer yang dimuatnaik pada bulan Jun lalu itu. Korang boleh layannya di bawah:

Usain Bolt telah diumumkan sebagai antara pemain yang boleh korang dapatkan dalam mode myClub apabila melakukan pre-order untuk PES 2018.
PES 2018 akan dilancarkan sepenuhnya pada 14 September 2017 di PS4, PS3, Xbox 360, Xbox One dan PC.
JomBaca: PES 2018 Umumkan Edisi Khas Eksklusif Untuk Borussia Dortmund, Dihiasi Marco Reus, Shinji Kagawa, Marc Bartra


Star Wars Jedi: Fallen Order: Boleh Beli or Boleh Blah!?

Star Wars Jedi: Fallen Order merupakan game berlesen Star Wars ketiga yang diterbitkan oleh Electronic Arts (EA), dan game pertama yang dibangunkan Respawn Entertainment, setelah dua game pertama yang me-reboot Battlefront dibangunkan oleh DICE.
Respawn memegang tanggungjawab yang begitu besar kerana dua game Battlefront terdahulu mendapat kritikan yang cukup teruk — dari kandungan yang sedikit, single-player hambar, sehinggalah kepada yang memberikan impak paling besar iaitu kontroversi loot box. Memberatkan bahu Respawn lagi apabila studio ini telah membangunkan dua game yang cukup mantap, iaitu siri Titanfall dan Apex Legends, maka, pasti para peminat meletakkan harapan yang tinggi kepada mereka apabila mengeluarkan game seterusnya.
Mampukah Respawn memikul tanggungjawab dan menyampaikan sesuatu berharga kepada peminat Star Wars yang telah sekian lama menunggu sebuah game Star Wars yang bagus? Jom kita ikuti reviu ini!
Apa Yang Berlaku?

Star Wars Jedi: Fallen Order merupakan sebuah game single-player yang memfokuskan kepada penceritaan. Ceritanya berlaku lima tahun selepas pembantaian Jedi atas tuduhan kononnya membelot kepada Republic, dikenali sebagai Jedi Purge. Tak perlu cerita panjanglah tentang kisah ini kerana peminat setia Star Wars pastinya mengetahui apakah yang berlaku kerana ia merupakan antara turning point yang paling penting dalam universe Star Wars.
Protagonis game ini, Cal Kestis merupakan salah seorang Padawan yang terselamat daripada malapetaka Jedi Purge itu. Seperti mana-mana serpihan-serpihan Jedi atau Padawan yang lain yang boleh dibilang dengan jari, Cal semestinya menyembunyikan diri kerana tidak mahu dikesan oleh konco-konco Empire.
Pembukaan Yang Epik

Antagonis utama dalam game ini ialah Second Sister, ketua Inquisitor, sebuah kumpulan yang ditugaskan oleh Darth Sidious untuk menjejak, menangkap dan akhirnya menghapuskan sama sekali sisa baki Jedi yang terselamat. Inquisitor meneruskan misi mereka dengan melakukan pemeriksaan di Bracca — sebuah planet di mana Cal menyembunyikan diri.
Lima tahun lamanya Cal mendiamkan diri dan tidak menggunakan segala ilmu Jedi yang dipelajarinya, akhirnya rahsia beliau terdedah dalam satu situasi yang tidak dapat dielakkan apabila telah bertembung dengan Inquisitor.

Maka pada ketika inilah Star Wars Jedi: Fallen Order membuka tirainya dengan intro yang cukup epik dan memukau. Cubaan Cal untuk melarikan diri dari Inquisitor setelah tembelangnya pecah telah menyajikan satu intro yang cukup mendebarkan.
Intro ini membawakan set-piece berskala yang bagus dan besar umpama dalam siri game Uncharted — lebih-lebih lagi apabila ada babak panjat-memanjat, menggelongsor (slide) dalam kelajuan yang tinggi, serta beraksi di atas kereta api yang bergerak.
Eksplorasi

Selepas pembukaan yang mantap itu, maka bermulalah gameplay utama Star Wars Jedi: Fallen Order. Game ini bukanlah sebuah game open-world, tapi bolehlah dikatakan seperti semi-open-world. Kalau boleh dibandingkan, ia umpama God of War (2018) yang mana ia juga bukanlah open-world yang terlalu luas, tetapi tetap memberikan sedikit kebebasan untuk bereksplorasi.
Dalam usaha untuk mengingati semula ilmu Jedi (kerana sudah terlalu lama menyembunyikan diri), Cal perlu menjelajah ke beberapa planet. Selain misi peribadinya itu, Cal turut mempunyai misi yang lebih besar iaitu untuk mengembalikan semula Jedi Order selepas bertemu dengan Cere, seorang bekas Jedi yang telah lama memutuskan hubungannya dengan Force. Selain Cere, seorang lagi watak penting yang menjadi peneman kepada Cal ialah Greez, kapten kapal kelakar yang membawa mereka untuk menjelajah dari satu planet ke planet lain.
Gabungan Banyak Game

Kalau nak sembang tentang keaslian (originality), sememangnya game ini banyak mengambil inspirasi daripada game masakini yang lain, terutamanya dari aspek kombat dan gameplay. Dan inilah sebenarnya yang diperlukan untuk sebuah game Star Wars yang kekurangan dari segi itu sejak beberapa tahun yang lalu.
Sekiranya ingin menamakan dua game yang penulis rasakan telah dimasukkan ke dalam game ini, ianya adalah siri game Uncharted dan God of War (2018). Babak selang-seli antara gameplay dan sinematik, serta mechanics memanjat banyak mengambil inspirasi dari Uncharted 4. Manakala, ekplorasi, permainan lightsaber, kombat, rekaan level, puzzle yang menguji minda, rekaan semi-open-world dan perlawanan bos pula banyak mengambil inspirasi daripada God of War.

Pengambilan banyak inspirasi ini bukanlah lesen untuk mengatakan bahawa Jedi: Fallen Order tidak mempunyai identiti. Tapi itulah hakikat dalam dunia video game ini, yang mana untuk sesebuah game itu mendapat tempat di hati para pemain, ia haruslah mengadaptasi dan mengadunkan gameplay dengan cukup baik — dan inilah yang terjadi dalam Jedi: Fallen Order. Ia menggabungkan kelebihan dari Uncharted dan God of War dalam dunia dan penceritaan Star Wars yang cukup mantap.
Jalan Cerita Terbaik

Jedi: Fallen Order telah menyajikan sebuah kisah dalam universe Star Wars yang sangat, sangat baik. Ia telah membawakan satu sisi lain dalam dunia Star Wars yang jarang kita dapat saksikan dalam filem.
Seperti yang disebutkan di atas, Jedi: Fallen Order bermula pada lima tahun selepas Jedi Purge, yang mana ia turut menandakan bermulanya fasa perubahan dari pemerintahan Republic kepada Empire. Game ini telah memperlihatkan bagaimana ketakutan sentiasa menyelubungi seluruh Galaksi, terutamanya dapat dilihat melalui Cal dan rakan-rakannya.
Apa yang penulis paling gemar melalui penceritaan dalam game ini ialah gabungan jalan cerita dan gameplay membuatkan pemain meresap ke dalam diri Cal. Cal yang lima tahun tidak menggunakan The Force telah ‘berkarat’ dan beliau terpaksa mengingati dan belajar satu per satu semula. Ini telah membuatkan juga pemain merasa belajar sesuatu yang baru sebagai seorang Jedi.

Dalam kata lain, ia memaparkan sisi seorang Jedi yang tidak over-powered dan lebih masuk akal, tidak seperti protagonis yang sering ditampilkan dalam filem, umpama Rey yang terus menjadi handal tanpa sebarang latihan. Dan itu membuktikan bahawa penulisan game ini adalah cukup bagus.
Game ini turut bijak dalam memainkan emosi serta permainan jiwa Dark Side yang sering menghantui setiap Jedi. Terdapat beberapa babak yang sangat immersive, mengajar seterusnya menyedarkan kita tentang betapa bahayanya untuk terjebak ke dalam kancah Dark Side yang penuh dengan onak duri dan dugaan yang apabila sekali sudah terpengaruh, ia akan terus terbenam ke dalam sanubari.
Penamat Yang Menjadi Permulaan

Terus terang penulis katakan, penulis tidak pernah merasa terlalu teruja menantikan sekuelnya apabila sampai ke penamat (ending) dalam mana-mana game seperti mana ia disajikan dalam Jedi: Fallen Order. Sepanjang game ini berlangsung, ia dihamparkan dengan pelbagai emosi — ada sedih, ada marah, ada tenang — tetapi penamatnya benar-benar membuatkan setiap peminat tegar Star Wars merasa sangat teruja.
Apa yang paling mengujakan adalah di sebalik kesemua ability yang telah di-unlock sebelum bertemu dengan bos terakhir, penamatnya akan membuatkan pemain merasa Cal masih seorang Jedi yang mentah. Ia membuatkan segala pelajaran yang ditimba sepanjang game ini tidaklah sehebat mana kerana penamatnya yang sungguh bijak.
Kombat Yang Puas

Tanpa sedar, gameplay kombat, yang berteraskan lightsaber dan Force, telah mengajarkan penulis untuk lebih memahami situasi Order 66 yang pernah ditempuhi oleh para Jedi.
Sejak kecil, penulis sering menganggap bahawa Jedi merupakan satu kumpulan yang seakan adiwira yang mustahil untuk dikalahkan. Semasa kecil, penulis kadang-kala terfikir, mengapa Jedi begitu mudah tewas dalam Order 66, dikalahkan oleh Clone Trooper yang tidak memiliki lightsaber mahupun mengawal Force.
Tetapi, gameplay kombat yang cukup mencabar dan mendalam yang disajikan dalam Jedi: Fallen Order telah memberikan satu tamparan tepat ke muka penulis seterusnya menyedarkan bahawa di sebalik memiliki lightsaber dan Force, ia bukanlah mudah untuk mengawal situasi apabila sedang dihimpit oleh 5 Trooper yang menembak blaster tanpa henti, 3 roket yang ditembak serentak, ditambah lagi pula Trooper elit lain yang mempunyai senjata jarak dekat yang bersifat lebih membunuh.

Satu pengalaman yang sungguh memuaskan dari segi gameplay — satu perjalanan dari seorang Jedi yang bersembunyi sehinggalah kepada seseorang yang bercita-cita tinggi untuk mengembalikan semula Jedi Order. Mengelak, menepis, memantulkan semula, mengeratkan, menarik serta menolak musuh, bertarung dengan bos yang sangat kental dan liat, mengubahsuai lightsaber sendiri, memiliki teman droid yang setia, melompat setinggi langit, memanjat ke sana ke mari, berenang dan menyelam, serta jatuh dari kawasan tinggi tanpa sebarang kecederaan dalam game ini benar-benar membuatkan merasa seperti seorang Jedi.
Glitch

Bermain dan menghabiskan game ini dalam enam hari pertama, tiadalah sebarang bug atau glitch yang menjengkelkan. Penulis hanya menemui sekali glitch suara, yang mana ia tidak mengeluarkan sebarang bunyi suara ketika bermain. Namun ia tidaklah game-breaking kerana apabila tutup aplikasi dan buka semula, glitch ini pun hilang.
Walau bagaimanapun, frame rate jatuh agak kerap dalam game ini, terutamanya apabila ingin bertukar dari babak sinematik ke gameplay, atau baru sampai ke kawasan baru. Penulis mainkan di PS4 biasa, mungkin prestasinya lebih baik dari di PS4 Pro atau PC yang berspesifikasi tinggi.
Keputusan – BOLEH BELI or BOLEH BLAH!?

Kepada peminat tegar Star Wars, ‘berdosa’lah kalau tidak bermain game ini. Jedi: Fallen Order menyajikan sebuah penceritaan universe Star Wars yang sangat bagus, disulamkan dengan gameplay berinspirasikan dari game lain yang lebih moden. Sememangnya BOLEH BELI!
Walau bagaimanapun, untuk seseorang yang tidak meminati Star Wars pastinya sukar untuk menyelami game ini kerana korang mungkin tidak akan fahami apa yang ingin cuba disampaikan. Mahukan game yang mudah untuk difahami dan korang bukan peminat Star Wars, game ini BOLEH BLAH.
+ Menghidupkan semula harapan untuk lebih banyak game Star Wars yang bagus
+ Pembukaan yang epik
+ Sisi jalan cerita yang berbeza
+ Merasa seperti seorang Jedi yang sebenar
+ Gameplay kombat memuaskan
+ Lebih memahami situasi Order 66
+ Menggabungkan pelbagai game secara bijak
+ Penamat yang sungguh mengujakan
+ Watak sampingan yang bermakna
– Frame rate kerap jatuh


Marvel’s Spider-Man: Boleh Beli or Boleh Blah!?

Marvel’s Spider-Man menjanjikan kepada pemain pengalaman bagaimana sukarnya untuk menjadi seorang adiwira – bukan semudah yang kita selalu idamkan — adakah game ini Boleh Beli or Boleh Blah!?

Terubat Rindu
Dalam generasi konsol masakini dan generasi yang sebelumnya, Marvel seakan-akan tidak berminat untuk membawakan kepada peminatnya sebuah video game bertaraf AAA. Kali terakhir, kita mendapatkan sebuah game Spider-Man yang besar adalah semasa zaman PlayStation 2.
Marvel’s Spider-Man yang dikeluarkan secara eksklusif di PS4 ini merupakan ubat kepada semua rindu peminat Marvel. Insomniac Games sudah membangunkan sebuah game adiwira yang sangat mantap — dari segi gameplay, jalan cerita dan segala aspek yang diperlukan untuk menjadi sebuah game yang cukup baik.
Jatuh Cinta Pandang Pertama

Seperti yang pernah kami sebutkan dalam preview game ini, walaupun yang ramai menganggap game ini seumpama klon kepada siri game Batman Arkham, namun perasaan dan pengalaman bermain sebagai Spider-Man sememangnya berbeza berbanding bermain game Batman Arkham. Senang kata, ia mempunyai auranya yang tersendiri.
Ciri-ciri gameplay yang pertama yang membuatkan penulis benar-benar jatuh cinta kepada game ini ialah aksi kombatnya. Sangat, sangat memuaskan.
Aksi bertempurnya, gerak geri yang lincah, koreografi bertarung yang kemas, aksi gerak perlahan (slow mo), gerakan finishing — semunya telah diadun menjadi sebuah gameplay kombat yang sangat menghiburkan. Ditambah pula dengan pelbagai jenis gajet bertemakan sarang lelabah yang ada, membuatkan penulis tidak mahu berhenti daripada mencari musuh untuk membelasah.

Secara jujurnya, penulis bukanlah seorang yang pro dalam bermain game-game bertarung yang memerlukan kombo-kombo yang panjang untuk memuaskan nafsu kombat itu. Tetapi, sebagai yang kurang mahir dengan skil berkombo-kombo ini, penulis tetap mahu belajar tentangnya kerana apabila berjaya melakukan, satu kepuasan yang sukar untuk digambarkan dengan kata-kata.
Dalam kata mudah, kombat yang dibawakan ke dalam game ini mampu untuk menarik minat mereka yang kasual, serta memuaskan nafsu kombo-kombo yang ditagih oleh pemain pro.
Ayunan Yang Bukan Mudah

Selain kombat, satu lagi gameplay yang benar-benar menarik adalah mekanisme ayunannya (swing). Kalau korang melihat dari video-video game ini yang memaparkan gameplay berayun, korang merasakan yang pemain hanya perlu menekan satu butang sahaja dengan mudah, korang silap.
Ayunan dalam game ini memerlukan skillnya yang tersendiri juga. Sekiranya korang tidak dapat memahirkan skill ayunan ini dengan pantas, terutamanya ayunan di luar (open-world), ia bakal memberikan impak sedikit sebanyak kepada kelancaran korang menyelesaikan sesuatu misi.

Misalnya, misi kejar-mengejar dengan penjahat yang menaiki kenderaan, sama ada kenderaan di darat (kereta atau trak) mahupun kenderaan di udara (helikopter). Sesi kejar-mengejar ini memerlukan korang untuk berada di ketinggian yang tertentu (bergantung sama ada mengejar kenderaan darat atau udara), mencelah-celah blok-blok bangunan di bandar New York yang padat, serta skill yang diperlukan untuk mengayun dengan lebih laju ke hadapan agar penjahat tidak terlepas.
Salah satu cara untuk mengasah skill korang dalam teknik ayunan ini, ada beberapa jenis side mission khas yang didedikasikan untuk gameplay ayunan sahaja. Sebermulanya side mission itu, korang akan diberikan masa untuk sampai ke satu-satu lokasi, kemudian membuat sesuatu di lokasi tersebut, kemudian terus ke lokasi seterusnya dalam permainan yang cukup laju. Seumpama time attack gitu.
Lawan Boss Yang Epik

Sebut tentang teknik ayunan, skill tersebut lebih ditagih apabila korang berlawan dengan boss yang lebih pantas melarikan diri seterusnya membuatkan korang lebih sukar untuk mengejarnya.
Pertarungan boss yang lebih epik dan menyeronokkan adalah ada banyak boss yang korang akan berlawan di udara, yang semestinya boss ini mempunyai gajet terbang mereka masing-masing. Maknanya, ia bukanlah sesi kejar-mengejar, sebaliknya korang akan berlawan di kawasan yang sama, berlegar-legar di udara, berayun, melompat, menyambar boss itu tadi dari satu bangunan ke bangunan yang lain.
Korang harus mengimbangi segala macam aspek semasa pertarungan boss di udara ini. Korang tidak boleh berada di ketinggian yang terlalu rendah kerana ia akan memberikan kelebihan kepada musuh, disulam pula dengan tembakan, laser, panahan elektrik, dan bermacam-macam lagi bentuk serangan yang perlu dielak oleh Spider-Man. Semuanya memerlukan fokus dan perlu memutuskan butang mana yang harus ditekan dalam keadaan yang sempit dan pantas.
Mendalami Kehidupan Seorang Adiwira

Baiklah. Cukup tentang gameplay-nya. Kita masuk pula tentang jalan cerita game ini. Apa kisah istimewa yang dibawakan ke dalam game ini? Ada perbezaan dengan komik atau filem?
Sebagai sebuah game berdasarkan adiwira, tema ceritanya pasti tiada beza dengan apa yang ditampilkan ke dalam komik dan filem. Namun, bagaimana ia disampaikan, dan bagaimana ia membawa pemain benar-benar menjiwai karakter Spider-Man/Peter Parker ini, itu yang membuatkan game ini cukup istimewa.

Marvel’s Spider-Man membawakan sebuah kisah yang ingin didalami oleh pemain tentang bagaimana kompleksnya menjadi seorang yang bernama Peter Parker. Konflik yang perlu ditanganinya ialah Peter harus mengimbangi pelbagai perkara dalam kehidupannya, menjaga hati dan perasaan pelbagai individu yang penting dalam hidupnya.
Disebabkan kitalah “Peter Parker” dalam game ini, kita akan menyedari betapa banyak yang telah dikorban oleh watak ini untuk membahagiakan orang di sekelilingnya serta mensejahterakan bandar New York secara keseluruhan.

Beliaulah Spider-Man yang menyelematkan orang awam dari marabahaya. Beliaulah insan perlu mengambil berat tentang makciknya yang menjaganya, Aunt May. Beliaulah saintis muda yang perlu menyiapkan kerja-kerja eksperimennya di makmal. Beliaulah yang manusia biasa yang mahukan kasih sayang dari bekas kekasihnya, Mary Jane.
“Partner” Bersama Mary Jane

Seperti yang dilaporkan sebelum ini, dalam game ini, Mary Jane Watson ialah seorang wartawan di Daily Bugle dan ada beberapa babak, beliau akan boleh dimainkan oleh pemain.
Korang mungkin akan terasa pelik apabila kami sebutkan yang Mary Jane adalah seorang wartawan, berbeza dengan apa yang pernah ditampilkan dalam filem-filem Spider-Man sebelum ini. Bukan sahaja kariernya sahaja berbeza, malah MJ dalam game ini telah digarap dengan sungguh berbeza daripada apa yang kita kenali dengan nama Mary Jane selama ini.

Dalam Marvel’s Spider-Man, Mary Jane merupakan bekas kekasih Peter yang mana mereka telah berpisah kira-kira enam bulan lalu. Maka, hubungan Peter dan MJ ini umpama fasa berkenalan semula setelah setengah tahun tidak bertemu.
Apa yang paling menarik tentang Mary Jane ialah beliau adalah seorang yang sangat berdikari, kuat, ingin mengubah dunia ke arah yang lebih baik, adventurous dan tidak takut dengan sebarang cabaran. Apa yang ada dalam fikirannya adalah untuk menjadi seorang wanita yang boleh diharap dan tidak mahu terlalu bergantung kepada orang lain. Atau dalam “bahasa gamer”, beliau tidak mahu di-carry, tetapi beliaulah yang mahu carry orang lain.

Oleh sebab sikap MJ yang terlalu berani ini, Spider-Man perlu sentiasa melindunginya kerana MJ sering terdedah kepada bahaya. Pada saat ini, kita akan mula nampak bagaimana Peter masih sayangkan MJ dan mahu MJ sentiasa berada dalam keadaan yang selamat, walaupun Peter sudah habis air liur menasihati MJ untuk tidak terlibat dengan perkara-perkara seperti ini.
Penulis sukakan bagaimana game ini mengadunkan hubungan antara MJ dan Peter ini menjadi sebuah gameplay yang mempunyai elemen “partner”. Seperti yang kita tahu, MJ ialah seorang wartawan dan tugasnya adalah untuk mencari klu-klu kepada kes-kes jenayah yang berat.
Maka dari situ, dua watak ini akan beradu tenaga dalam menyelesaikan kes-kes tersebut. MJ akan memberikan maklumat-maklumat penting, dan pastinya Spider-Man pula akan melakukan apa yang sepatutunya.
Elemen RPG

Kalau korang adalah seorang penggemar game-game bergenre RPG, jangan risau kerana elemen ini turut dibawakan ke dalam game ini. Elemen RPG ini tidak terlalu berat, tetapi cukup untuk membuatkan korang seronok untuk berusaha level-up karakter korang.
Secara asasnya, levelling up karakter korang ada tiga bahagian, iaitu Suit, Gadget dan Skills.
Bahagian Suit menggabungkan elemen kosmetik dan juga gameplay. Makna kata, korang boleh unlock pelbagai Suit yang memberikan perubahan kepada rupa Spider-Man korang. Rekaan Suit ini sememangnya banyak — dari rekaan berwarna hitam emas yang nampak badaas, hinggalah kepada rekaan yang lucu yang pernah muncul dalam filem-filem Spider-Man. Suit ini turut didatangkan dengan Suit Power nya masing-masing, yang mana ia bukan sahaja memberikan perubahan yang segar kepada rupa karakter, tetapi juga memberi kelebihan kepada gameplay.

Bahagian Gadget pula dengan mudahnya adalah pelbagai jenis dan bentuk sarang yang keluar dari tangan Spider-Man. Ada sarang bertindak seperti bom, melekat ke dinding dan lain-lain yang tujuannya semua adalah sama, iaitu untuk memerangkap dan memperlahankan gerakan musuh.

Bahagian Skills pula ialah skill tree yang biasa terdapat dalam kebanyakan game RPG. Di sinilah korang boleh unlock kombo-kombo bertarung yang baru.

Side Mission Yang Menyeronokkan
Seperti kebanyakan game bergenre RPG juga, cara terbaik untuk unlock kesemua yang ada dalam Suit, Gadget dan Skill adalah dengan bermain side mission.
Side mission sememangnya mempunyai bilangan dan pelbagai jenis. Dari menamatkan cubaan rompakan, menyelamatkan mangsa kemalangan, menyelamatkan alam sekitar seperti menyiasat punca jerebu, hinggalah kepada membaiki tangki-tangki air yang bocor. Ia sememangnya membawakan kepada pemain untuk menjadi seorang adiwira yang membantu masyarakat.

Walau bagaimanapun, di sebalik jumlah side mission yang banyak ini, pada pendapat penulis, kisah yang dipaparkan dalam satu-satu side mission itu adalah terlalu mudah dan ringkas. Penulis menjangkakan pengalaman untuk mengenali masyarakat sekeliling dengan lebih mendalam, namun ia hanya seperti pertolongan yang diberikan secara rawak dan tiada cerita yang boleh diselami.
Side mission juga hanya memfokuskan kepada Spider-Man sahaja dan tiada side mission yang memerlukan kita menjadi Peter Parker. Pasti agak menarik sekiranya kita dapat melakukan side mission yang bukan semata-mata menyelematkan orang sebagai Spider-Man, tetapi mungkin juga tugasan-tugasan yang perlu diselesaikan oleh Peter tanpa memakai topeng merahnya itu.
Keputusan – BOLEH BELI or BOLEH BLAH!?

Insomniac Games telah menyajikan kepada kita sebuah game Spider-Man yang amat mengagumkan. Gameplay yang mantap, jalan cerita yang menarik, open-world yang sangat seronok untuk berayun, penjahat-penjahat ikonik yang tidak terkira, pertarungan boss yang epik, babak-babak sinematik yang menakjubkan, karakter-karakter sampingan yang memberikan impak — segalanya menjadikan Marvel’s Spider-Man adalah sebuah yang BOLEH BELI.
Sukar untuk penulis fikirkan mengapa gamers tidak mahu bermain game ini. Mungkin kalau korang seorang yang tidak sukakan kisah-kisah fantasi yang ada dalam tema adiwira, serta mahukan side mission yang lebih mendalam dan terperinci, game ini adalah BOLEH BLAH untuk korang.
+ Gameplay kombat memuaskan
+ Teknik ayunan yang mencabar
+ Pertarungan boss yang epik
+ Jalan cerita Spider-Man/Peter Parker yang mendalam
+ Mary Jane yang sangat berbeza
+ Elemen RPG yang ringkas
– Walaupun banyak, tapi side mission terlalu ringkas


Unifi Basic Kini Dibuka Untuk Semua Lapisan Masyarakat, Bukan Terhad Lagi Kepada Pendapatan Bawah RM4,500

Bulan lalu, Telekom Malaysia (TM) telah mengumumkan satu pelan baru yang berharga rendah, dikenali sebagai Unifi Basic.

Unifi Basic ini akan menawarkan kelajuan 30Mbps berserta 60GB kuota, dengan harga serendah RM79 sebulan. Pada mulanya, TM mensasarkan pelan ini hanya untuk isi rumah yang berpendapatan kurang daripada RM4,500 — yang mana semasa pendaftaran, pemohon perlu mengemukakan slip gaji, surat sokongan daripada pihak berkuasa atau surat penerimaan BR1M.
Terbaru, TM telah mengumumkan sesuatu yang pasti akan menggembirakan ramai. Pelan Unifi Basic ini kini dibuka kepada semua lapisan masyarakat dan tidak lagi terhad kepada isi rumah berpendapatan kurang daripada RM4,500.
Dengan membuka pelan ini kepada semua bermula 1 September nanti, bermakna, surat-surat sokongan seperti yang dinyatakan sebelum ini tidak lagi diperlukan untuk mendaftar.

TM sebelum ini turut mengesahkan yang selepas kuota 60GB itu habis, kelajuan akan dikurangkan kepada 128kbps, dan pelanggan perlu membuat pembelian tambahan (top-up) jika ingin mendapatkan kelajuan asal semula, kalau tidak mahu menunggu kelajuannya akan di-reset pada setiap 1 haribulan.
Apa aktiviti yang korang boleh lakukan dengan 60GB kuota juga ada TM senaraikan. Boleh bacanya di sini.


Server No Man’s Sky Akan Di-Reset Sebelum Pelancaran, Semua Pengembaraan Sebelum Ini Akan Hilang!

Berita ini akan membuat para pemain yang membeli salinan game ini yang telah leaked, tidak senang duduk.

No Man’s Sky merupakan antara game yang paling ditunggu-tunggu untuk tahun 2016. Dengan pengembaraan ke alam semesta yang tiada batasan, ia membuatkan para pemain tidak sabar untuk memainkannya seawal yang boleh.
Disebabkan itu, beberapa pemain yang tidak mampu bersabar lagi telah membeli salinan game ini yang telah leaked minggu lalu. Pemain-pemain yang mendapat salinan awal daripada yang sepatutnya ini telah memulakan pengembaraan mereka dan ada yang mengatakan bahawa game ini tidaklah seluas seperti yang dicanang-canangkan. Mereka mengatakan game ini mampu dihabiskan dalam masa hanya 30 jam permainan.
Terkini, bagi memberikan keadilan kepada para pemain yang setia menantikan tarikh pelancaran rasmi bagi game ini, pihak developer, Hello Games bakal melakukan sesuatu yang mungkin tidak akan menyenangkan para pembeli awal ini. Mereka akan reset semula semua server No Man’s Sky sebelum pelancaran, seperti yang telah diumumkan oleh salah seorang developer, Harry Denholm.

Servers are being wiped on Sunday pic.twitter.com/JTmzabmU1R
— Harry Denholm (@HarryDenholm) August 5, 2016
No Man’s Sky akan dilancarkan di PlayStation 4 pada 9 Ogos 2016, dan di PC pada 12 Ogos.
JomBaca: Mampukah Anda “Survive” Dalam No Man’s Sky? Video Ini Terangkan Cabaran Yang Perlu Dihadapi!


UFC 2: Akhirnya Dah Ada Release Date!

Mana dia peminat game sukan extreme ni? Nampaknya ada berita gembira untuk follower game UFC sebab kitorang dah dapat tarikh release.

Developer EA Sports mengumumkan bahawa tarikh release bagi UFC 2 adalah pada 17 Mac 2016.
Game UFC 2 ini akan berada di console PlayStation 4 dan juga X-box One. Menurut EA lagi mereka juga telah membuat penambahbaikan yang baru bagi memastikan kepuasan pemain.
JomBaca: UFC 2: Kasi Gegar Console Dengan Kelainan?
Antara yang di tambah ialah sistem knockout yang baru, model watak yang baru dan juga beberapa Mode baru. Penulis harap dengan banyak penambahan baru ini dapat mengatasi siri-siri UFC yang sebelumnya.
Jom kita tengok trailer baru yang masih panas ni dari UFC 2:

Fuh memang menarik. Penulis harap dapat memiliki game ni dan juga berharap game ini akan menepati citarasa semua orang.
ADIOS!!


Minecraft: Alkisah Terbaru Kotak-Kotak

Hola!! Gamers, korang peminat game Minecraft?? Serius peminat sejati?? Kitorang ada surprise untuk korang. Jom stay dengan JomGaming.

Developer Mojang AB mengumumkan bahawa Minecraft: Story Mode – Episode 1 akan menemui peminat Minecraft pada 13 October 2015. Minecraft Story Mode Episode 1 yang bertajuk ‘The Order of The Stone’ ini merupakan satu daripada lima episod yang akan di keluarkan oleh developer tersebut.

Penulis dengar cerita banyak kelainan pada Minecraft kali ini, korang akan berhadapan dengan kuasa jahat seperti zombie, monster dan makhluk asing yang akan membuat huru hara di dunia Minecraft.
Yang bestnya, setiap pilihan korang dalam game ni nanti akan mengubah jalan cerita! Yup, Minecraft sekarang ada storyline beb! Apalagi geng, dah boleh la simpan duit tu kasi layan Minecraft pulak.
Apa pun jom layan dulu trailer Minecraft: Story Mode – Episode 1:

Hah!! Amacam?? Nampak lain dari yang lain kan, so tunggu la 13 Oktober nanti untuk dapatkan game Minecraft ini.
ADIOS!!


Collector’s Toy Fair Kuala Lumpur 2016: Raikan Minat Dan Obsesi Koleksi Mainan!

Baru-baru ini, JomGaming telah dijemput ke Collector’s Toy Fair Kuala Lumpur 2016 untuk menemuramah saudara Mufizal Mokhtar, Art Director di Ubisoft Singapore!

Semasa zaman persekolahan, saya seronok bermain set Polly Pocket Pony Club. Dengan dua patung kecil, tempat ruang kediaman doll house, dan satu taman kebun mini ianya cukup kecil untuk dimainkan di mana sahaja!
Gambar hadiah hari jadi umur 9 tahun <3
Masa berlalu dan minat saya berubah dari mainan anak patung ke buku-buku cerita fantasi dan akhirnya menjadi seorang gamer. Tapi Polly Pocket itulah mainan yang paling saya ingati kerana ia menggalakkan imaginasi walaupun hanya cukup muat di atas tapak tangan.
Apabila Mrotskrad Hairi, rakan kepada Wan Kedah, pengasas pameran tersebut, mengajak saya ke Collector’s Toy Fair Kuala Lumpur 2016, naluri mainan saya teraktif. Pameran CTFKL Tahun 2016, atau CTFKL3, adalah gabungan kerjasama oleh beberapa kumpulan perniagaan kecil atau sederhana yang khas menjual beli koleksi barangan mainan. Tambahan lagi apabila Hairi berkata,“Kami ada special guest, Art Director Ubisoft Singapore. Kalau JomGaming nak interview…”
Nampak ok tak? Saya jarang pakai make-up.
Hari acara tersebut adalah Sabtu yang panas sekali. Walaupun bekerja di KL, saya tak pernah mengembara melepasi stesen LRT Damai, jadi keraguan saya lega sedikit bila nampak ada beberapa tanda arah ke Dewan Keramat Mall.
Jangan sesat ya!
Pameran itu bermula dari pukul 10 pagi, tapi mengikut laman Facebook, satu barisan panjang pengunjung sudah bermula dua jam sebelum pintu dibuka! Tidak syak lagi semua peminat mainan ingin turut serta dalam acara sehari sahaja ini.
Suasana dalam dewan itu memang, memang, MEMANG meriah sekali. Dalam fikiran, saya bayangkan pada akhir hari ini, mesti ada ketinggalan dompet, jam tangan, anak patung, anak sendiri (alamak!), atau kasut cosplay yang cantik. Mungkin ada saja golongan yang datang ber-cosplay sebagai Cinderella (owh, hampir terlupa, acara ini turut mengadakan pertandingan cosplay!), ye tak?
Hall B yang bersebelahan dengan pintu depan dah dipenuhi orang ramai.
Kalau tak jumpa lagi mainan yang nak beli, Hall C lagi hebat!
Jika saya jatuh pengsan lemas, inilah ID saya (lolz!).
Selepas pendaftaran, saya cuba mencari Badd, rakan editor JomGaming untuk berbincang sedikit sebelum sesi temuramah. Beliau sudah sampai lebih awal dan dapat berjumpa dengan tetamu khas CTFKL3, Mufizal Mokthar.
Mufizal Mokhtar, pelajar seniman seumur hidup.
Sementara menunggu waktu sesi temuramah, saya dan rakan jurugambar, Aie berpeluang untuk merantau, melawat kawasan pameran dan gerai-gerai.
Dengan lebih dari 200 kelab dan kedai barangan mainan, jangan sangka ini macam pasar borong! Pameran ini tidak ditaja oleh mana-mana pihak. Tambahan lagi dengan bayaran masuk (derma amal) hanya RM1 bagi seorang dewasa. Dewan Keramat Mall telah dibahagi kepada beberapa bahagian; Hall A, B, C, dan D dan semuanya padat dengan orang ramai – tua, muda, penjual dan pembeli.
Semua pihak peniaga adalah dari golongan mereka yang mengumpul koleksi mainan secara serius. Diorang amat peka terhadap mana-mana produk yang unik, berjenama, dan bermutu tinggi. Contohnya jika mainan itu hand-crafted atau hasil keluaran terhad, maka lagi tinggi nilainya!
Poster senarai kumpulan urus niaga koleksi mainan.
Korang kumpul set Hot Wheels? Kalau booth yang ini tak ada kereta yang korang cari, ada dua atau tiga booth lagi!
Pilihlah mana-mana model jenama klasik seperti Bandai Co., Tamiya, atau Dragon Models Limited!
Siapa peminat Pokemon? Kebanyakan barang mainan ini hanya dapat dibeli di luar negara!
Waaaah, sangat kreatif! Barang kemas dan barang hiasan ini dibuat daripada Legos!
Oii, brader, jangan asyik nak semak-nyemak! Belilah satu please! Nanti habis jual, korang tertinggal, hahahaa!
Koleksi patung aksi Kamen Rider yang hangat! Berani tak nak tanya harga satu berapa?
Korang seronok tak?! Meja gerai ini telah bina satu diorama aksi hebat WWE!
Wow, ada juga replika pedang lightsaber Obi-Wan Kenobi! Memang peminat fanatik Star Wars!
Khas untuk yang rajin kumpul koleksi model-model ketenteraan! Info lengkap pun sedia ada!
Big boys toys! Set-up model tren mini ini sangat kompleks dan terperinci.
Eehhhh, ada jugak set untuk kanak-kanak! Jom mula ajar dari kecik!
Selain menjadi aktiviti pameran tahunan, jual beli barangan mainan – pelbagai aktiviti menarik lain turut diadakan! Antaranya adalah sesi amal bersama anak-anak yatim, cabutan bertuah, pertandingan cosplay, dan acara toy toss! Tak syak lagi, pihak penganjur memang bersemangat untuk menjayakan pameran CTFKL3 tahun ini! Syabas dan terima kasih kepada pasukan Wan Kedah!
Meja gerai ini pula ada tempat khas untuk yang bermain PS4! Pilihlah nak main Star Wars Battlefront atau Naruto Shippuden!
Acara toy toss lebih syok dengan orang yang tinggi dan tangan dia bergerak pantas! Dapat hadiah, jangan gaduh ya!
Ini dia geng Kamen Rider! Tunjukkanlah aksi cosplay yang paling bergaya!
Wow, ada sesi cabutan bertuah! Panggilan pertama! Panggilan kedua! Panggilan ketiiigaaa…
Untuk kanak-kanak (atau bayi!) yang sudi datang, pihak penganjur akan bagi mainan percuma! Beratur baik-baik ya!
Dan untuk mak dan ayah yang dah penat berjalan, relaks dulu, nanti sambung beli-belah!
Di antara semua aktiviti hebat CTFKL3 yang dijalankan, kitorang juga tak lupa misi utama JomGaming; peluang untuk sesi temuramah dengan Mufizal Mokhtar!
Kitorang dapat berborak dengan seorang artis berbakat dan gamer sejati.
Mufizal yang berasal dari Ampang, KL, mempunyai pengalaman sebagai seorang game artist selama 14 tahun. Beliau terlibat dalam pembikinan pelbagai game terkemuka termasuk siri Assassin’s Creed. Sebagai Art Director di Ubisoft Singapore, beliau bertanggungjawab untuk sebahagian besar dari rekabentuk konsep seni Assassin’s Creed Black Flag. Selain dari itu, beliau juga adalah seorang pakar pengukir tradisional dengan medium tanah liat.
Mufizal membuat satu demonstrasi ukiran! Beliau menghabiskan lebih dari 100 jam untuk menyiapkan sebuah ukiran!
Ukiran Akuma dari Street Fighter!
Sepanjang acara CTFKL3, saudara Mufizal telah membuat satu demo ukiran secara live! Beliau juga telah menampilkan hasil kerja peribadi beliau bersama H.M.O. Collectibles dengan membawa koleksi bertemakan watak komik terkenal dan watak fantasi mitos!
Hasil seni asli H.M.O. Collectibles! Setiap satu boleh dibeli untuk dijadikan koleksi berharga!
Civil War! Korang pilih mana? #TeamCap atau #TeamIronMan
Medusa adalah yang pertama dalam siri H.M.O. Beastly Beauties.
Mata Medusa yang memukau!
CTFKL3 membuktikan bahawa Malaysia mempunyai peminat yang rajin menjadikan hobi koleksi mainan sebagai satu pelaburan yang bernilai tinggi. Ramai dari golongan dewasa menyimpan nostalgia tersendiri terhadap sesuatu mainan tertentu.
Tak kira jika seorang itu peminat Star Wars atau Kamen Ride, gemar bercosplay Ultraman atau Naruto. Samada dari #TeamCaptainAmerica mahupun #TeamIronMan – apabila berjaya mendapatkan mainan keinginan, rasa suka dan kagum yang timbul dari hati semuanya memang tidak ternilai.
Terima kasih Collector’s Toy Fair Kuala Lumpur 2016!
Adakah saya sudah terpengaruh untuk memulakan koleksi saya sendiri? Errr, ini nak tanya, siapa boleh bagi diskaun untuk satu watak Final Fantasy XV yang paling hensem dari Play Arts?
Ohh… Ignis…
Mata Ignis yang memukau!
Nantikan temuramah JomGaming bersama saudara Mufizal dalam artikel akan datang!


Cyberpunk 2077: Karakter Keanu Reeves Akan Mempunyai Dialog Kedua Paling Banyak

Apa kejutan paling besar di E3 2019? Ya, kemunculan Keanu Reeves di pentas Xbox, mengumumkan yang beliau akan tampil ke dalam Cyberpunk 2077.

Bercakap lebih lanjut tentang game ini di pentas E3 Coliseum, pengasas CD Projekt Red, Marcin Iwinski, mengesahkan bahawa penampilan pelakon tersohor Hollywood itu bukan hanya sekadar cameo, tetapi lebih daripada itu.
Hanya ada satu karakter sahaja dalam game itu nanti yang mempunyai dialog lebih banyak daripada watak yang akan dibawa Keanu Reeves, Johnny Silverhand (kemungkinan besar watak utamanya, V).
“Beliau ialah karakter nombor 2 dari segi baris teks yang dicakapkan dalam seluruh game,” kata Iwinski. Beliau menambah yang Reeves meluangkan masa selama 15 hari untuk merakamkan suara untuk dialognya dalam Cyberpunk 2077.
“Kamu akan melihat lebih banyak Keanu dan malah mendengar lebih banyak Keanu.”
Iwinski mendedahkan lagi bahawa CD Projekt Red mengubungi Reeves kira-kira setahun lalu untuk watak ini. Selepas membentangkan tentang penampilannya, Reeves membaca skrip game itu dan beliau terus sukakannya dan mahu menjadi sebahagian daripadanya.
Keanu Reeves akan akan memegang watak yang bernama Johnny Silverhand, dan bertindak sebagai antara kunci utama dalam penceritaannya nanti. Silverhand akan tampil dalam bentuk hologram dalam minda karakter utama yang pemain akan mainkan.

Cyberpunk 2077 akan dilancarkan pada 16 April 2020 untuk PC, PS4 dan Xbox One.


Controller “Pro” Baharu Untuk PS5 Dilaporkan Akan Didedahkan Tak Lama Lagi

Sebuah controller jenis baharu untuk PlayStation 5 dilaporkan akan didedahkan oleh Sony tidak lama lagi.
Laporan ini hadir dari wartawan tersohor Tom Henderson di Try Hard Guides. Controller yang dikatakan menggunakan nama kod “Hunt” ini dikhabarkan akan memfokuskan kepada ciri-ciri yang lebih “profesional”.
Antara ciri yang dilaporkan ada dalam controller “Pro” ini adalah analog stick yang boleh dicabut, trigger stops dan butang-butang bawah-belakang.
Dengan adanya analog stick yang boleh dicabut, pemain boleh menukar stick tersebut sekiranya mengalami analog drift, satu isu yang Sony masih tidak dapat selesaikan dalam controller mereka sejak zaman berzaman. Analog drift ialah apabila analog stick tetap bergerak walaupun tiada sebarang sentuhan daripada pemain.
Trigger stops pula ialah satu modifikasi controller di mana ia mengurangkan trigger latency dengan membuang jarak perjalanan yang diperlukan untuk melepasi titik pengaktifan trigger tersebut.
Butang-butang tambahan di bahagian bawah-belakang controller yang sering kita lihat dalam controller jenama SCUF dan NACON juga dilaporkan akan ditambah ke dalam controller baharu PS5 ini.
Selain itu, ada juga grip (mungkin getah?) untuk memudahkan para pemain memegang controller tersebut. Ia juga dikatakan boleh dicabut sekiranya tidak mahu menggunakannya.
Melalui banyak ciri baharu, controller baharu itu juga dikhabarkan akan menerima kemaskini software yang signifikan.
Menurut Henderson lagi, daripada gambar prototaip yang beliau lihat, controller tersebut masih kelihatan agak sama dengan controller DualSense sekarang, namun ada sedikit perbezaan.
Sumber yang diterima Henderson mengatakan controller ini akan didedahkan “tidak lama lagi”.


Jom Join Pesta Fighting Game Anime Di Animangaki 2018!

Tahun ini, komuniti fighting game Infinite Carnage (InC) bersama rakan-rakan komuniti mereka akan meneruskan pesta gaming di Animangaki 2018! Jom join!

Bagi korang yang akan menghadiri Animangaki 2018 nanti, apa kata join tournament fighting game BlazBlue Cross Tag Battle, Tekken 7 dan DragonBall FighterZ anjuran Infinite Carnage, Malaysian Tekken Society, dan AirDashers Malaysia.

Yuran pendaftaran ini adalah termasuk tiket 2 hari ke Animangaki 2018! Jadi, korang bukan saja dapat bergaduh di dalam game, malahan dapat melawat segala tarikan yang ada di acara ini. Hadiah-hadiah bagi setiap acara adalah seperti berikut:
BlazBlue Cross Tag Battle
10am – 7pm | 18 Ogos 2018
Juara: RM150 + BBCF Viewlex Model Kit + Brook PS4 PCB
Naib Juara: RM150
Tempat Ke-3: RM100
Tekken 7
10am – 7pm | 19 Ogos 2018
Juara: RM150 + Hadiah Misteri
Naib Juara: RM150
Tempat Ke-3: RM100
DragonBall FighterZ
10am – 7pm | 19 Ogos 2018
Juara: RM150 + Brooks PS4 PCB + DragonBall Figurine
Naib Juara: RM150
Tempat Ke-3: RM100
Nak join? Daftar aje dengan KLIK BARISAN AYAT INI. Untuk maklumat lanjut, boleh terus ke Facebook Infinite Carnage!
Apa Lagi Yang Ada?
Selain itu, banyak lagi aktiviti gaming lain yang boleh korang layan!

Hitbox Gaming akan membuka booth gaming diorang. Ada area game Taiko no Tatsujin (1 lagu = RM1 ) dan game Until Dawn, Summer Lesson, Batman VR dan Mobius Blitz PSVR (RM3 untuk 15 minit). Sila duduk, main game dan jangan lari!

Selain aktiviti gaming santai, aktiviti gaming fizikal turut ada nanti. Korang boleh menari Free to Play di atas mesin Dance Dance Revolution DIY yang dipromosi RareTech dan Hitbox Gaming. Lepas Animangaki, korang boleh menari-nari DDR ke Hitbox Gaming pulak nanti!

GamesFusion pula akan membawakan setup Just Dance diorang yang juga Free to Play. Memang meriah menari-nari lah arena gaming ni nanti!

Tak cukup dengan itu, The Rift selaku jenama arena VR terkenal juga akan turut serta bersama menyertai arena gaming di Animangaki ini
Kalau korang gamers dan korang berada di Animangaki 2018 – korang wajib join! Memang best! Tak percaya? Jom layan album gambar daripada Animangaki 2017.

Amboi, meriah sungguh acara AniManGaki 2017【Official Event Page】. Sesak sampai tak nampak lantai! Jom main game dengan…
Posted by JomGaming on Jumaat, 18 Ogos 2017

So, tak sabar nak main game di Animangaki? Kitorang jugak geng. Kitorang jugak. Jom, join kitorang di sana!


7 Perkara Korang Perlu Tahu Tentang FIFA 18 Setakat Ini – Cristiano Ronaldo Akan Hiasi Muka Hadapan

Akhirnya, gelombang info pertama mengenai keluaran siri bola sepak terbaru daripada EA Sports, FIFA 18 telah kita ketahui, seperti yang mereka janjikan. Apa yang bakal mereka tampilkan untuk tahun ini pula? Jom kita saksikan!

1. Trailer & Tarikh Pelancaran
FIFA 18 akan dilancarkan di PC, PS4, Xbox One, PS3, Xbox 360 dan Nintendo Switch pada 29 September 2017.
Semalam, EA Sports telah melancarkan trailer pengenalan FIFA 18 kepada umum, memaparkan sedikit teaser dalam bentuk cinematic. Ia memperlihatkan aksi bintang muka hadapan FIFA 18 melakukan gelecekan dan mengambil sepakan percuma menentang juara Premier League, Chelsea FC.
Korang boleh saksikannya di bawah:

2. Cristiano Ronaldo Sebagai Bintang Muka Hadapan
Pemain bintang dari Portugal, Cristiano Ronaldo yang baru sahaja mengemudi pasukannya Real Madrid menjuarai UEFA Champions League buat kali ke-12, akan menghiasi muka hadapan untuk FIFA 18.
Buat pertama kalinya dalam sejarah siri FIFA daripada EA Sports, pemain yang meranggul kejuaraan peribadi Champions League buat kali ke-4 itu akan menjadi bintang muka hadapan untuk siri FIFA. Kali terakhir beliau menghiasi muka hadapan sesebuah game AAA adalah dalam PES 2013. Sebelum PES 2013, Cristiano Ronaldo pernah beberapa kali menjadi bintang muka hadapan untuk siri PES.
Jika korang membuka laman web rasmi FIFA, korang akan disajikan dengan beberapa fakta tentang Cristiano Ronaldo. Seperti juga dalam trailer dalam yang dapat kita saksikan di atas, Cristiano Ronaldo akan diberikan fokus yang secukupnya dalam siri kali ini.
3. FIFA 18 Di Nintendo Switch
Seperti yang kami laporkan sebelum ini, judul yang akan digunakan untuk siri FIFA yang akan dilancarkan pada Nintendo Switch adalah berlainan dengan FIFA 18 yang akan dikeluarkan untuk platform-platform kebiasaan. Walau bagaimanapun, EA telah mengesahkan bahawa judul yang sama akan dilancarkan di Switch, iaitu FIFA 18.
Namun, jangkaan kami yang menyatakan terdapat perbezaan antara versi Switch dan versi platform lain adalah benar. Versi Switch tidak akan dibangunkan dalam Frostbite Engine, sebuah enjin game yang cukup sinonim dengan siri Battlefield, membuat penampilan pertama dalam siri FIFA pada tahun lalu.
Selain itu, story mode yang juga diperkenalkan buat pertama kali pada tahun lalu, The Journey juga tidak akan dibawakan ke dalam versi Switch. Mode itu dikatakan akan kembali dalam FIFA 18 yang mana ia bakal digelar The Journey: Hunter Returns.
4. Tiada Lagi “Legends”, “Icons” Diperkenalkan
Dalam beberapa siri FIFA sebelum ini, sistem Legends digunakan. Sistem ini memberikan pemain-pemain legenda yang sudah bersara dalam mode FIFA Ultimate Team (FUT), eksklusif untuk Xbox.
Walau bagaimanapun, sistem Legends ini akan ditinggalkan, memperkenalkan sistem baru, iaitu Icons. Perbezaannya hanyalah tiada lagi hak eksklusif untuk Xbox. Icons ini akan ditampilkan dalam platform current-gen (PC, PS4 & Xbox One).
Pemain legenda pertama yang diperkenalkan setakat ini dalam Icons adalah Ronaldo Luís Nazário de Lima (Ronaldo sebenar :p). Lebih ramai pemain legenda akan diperkenalkan dalam masa akan datang.
5. Standard, Ronaldo & Icon Edition
Tiga edisi telah diperkenalkan untuk PC, PS4 dan Xbox One. Korang boleh lihat perbezaan antara ketiga-tiga edisi ini dalam jadual di bawah:

Korang boleh mula pre-order ketiga-tiga edisi ini di sini.
Untuk pemain di PS3 dan Xbox 360 pula, terdapat Legacy Edition yang korang boleh pre-order di sini. Untuk versi Switch pula, pre-order masih belum dibuka.
6. Mainkan FIFA 18 Lebih Awal
Sekiranya korang melanggan EA Access atau Origin Access, korang berupaya untuk memainkan FIFA 18 selama 10 jam, bermula 21 September, sebelum dilancarkan sepenuhnya pada 29 September.
7. Saksikan Beberapa Screenshots
EA Sports di laman web rasminya telah berkongsi beberapa screenshots dalam game serta aksi Cristiano Ronaldo beraksi semasa melakukan mo-cap (motion capture). Korang boleh saksikannya di bawah:

Lebih banyak info akan didedahkan untuk FIFA 18 semasa acara EA Play 2017 yang akan berlangsung padan hujung minggu ini.


Rupa Bentuk Controller NX Leaked Semalam? Ia Palsu!

Ramai yang kurang senang dengan rupa bentuk controller Nintendo NX yang sangat ganjil itu. Tapi jangan risau, ternyata khabar angin semalam adalah palsu!
Semalam, kami ada melaporkan rumor bahawa terdapat beberapa gambar yang tertiris, dipercayai controller Nintendo NX.
Namun, ternyata gambar-gambar tersebut adalah palsu. Seorang redditor, Idriss2Dev telah membuktikannya adalah palsu dengan memuat naik sebuah video, di mana ia menunjukkan gambar controller tersebut hanyalah rupa bentuk palsu yang direka menggunakan Photoshop.
Anda boleh tonton video itu di bawah. Video yang dimuat naik adalah video dari cerita Dumb & Dumber, sebagai satu mesej kepada semua orang yang telahpun terpedaya dengan tipu helahnya. Syabas mere bete!

Kita nantikan sajalah pengumuman rasmi daripada pihak Nintendo ketika event E3 2016 pada Jun ini. Kita hanya boleh berharap Nintendo akan menayangkan kemunculan console terbaru mereka semasa event ini.


Rise of Tomb Raider: Belom Release Tapi Dah Ada Season Pass!

Nampaknya memang trend company-company besar nak kikis duit gamers sebolehnya untuk content yang tak pasti dan belum tentu best. Sebelum ini Bethesda dengan Fallout 4 dan kini siri terkini Tomb Raider pula. Nampaknya akan ada season pass untuk Rise of Tomb Raider yang dijangka bernilai sekitar RM 100.
Season pass ini masih belum diumumkan oleh Square Enix mahupun Microsoft tapi kewujudannya leaked kerana Amazon. Dijangka Square Enix atau Microsoft akan memberikan info sepenuhnya kelak untuk season pass ini.
Rise of Tomb Raider masih belum ada tarikh untuk dipasarkan tetapi dijangka sekitar bulan November tahun ini untuk Xbox 360 dan Xbox One.


CSGO: Luminosity Gaming Juara MLG CS:GO Major Championship!

Akhirnya persoalan siapa yang akan menjadi juara untuk pertandingan MLG CS:GO Major Championship sudah pun terjawab.

Luminosity Gaming, pasukan yang berasal dari Brazil ini telah berjaya merangkul kejuaraan  MLG CS:GO Major Championship bagi edisi kali ini.
Luminosity Gaming jelas tidak memberi peluang kepada pasukan Na’vi apabila menang mudah dengan mata 2-0. Dengan kemenangan ini, Luminosity Gaming membawa pulang trofi dan juga wang tunai sebanyak RM1,900,000.

Dengan kemenangan ini juga menjadikan Luminosity Gaming pasukan pertama bukan dari Eropah yang memenangi edisi CS:GO Major ini.
JomBaca: Counter-Strike: Global Offensive Major Championship 2016
Pertandingan yang bertempat di MLG Arena Columbus, Ohio ini berlangsung selama 4 hari bermula 29 Mac sehingga 3 April.
Berikut adalah sedutan menarik perlawanan akhir antara Luminosity Gaming menentang Na’vi:

Di sini juga kami selitkan sedutan perlawanan All Star di antara All Star USA menentang All Star Europe:

Untuk peminat-peminat CS:GO khususnya yang tidak berpeluang menyaksikan secara live pertandingan MLG CS:GO Major Championship ini boleh la menonton semula kesemua rakaman perlawanan dari peringkat kumpulan sehingga lah ke final di SINI.
ADIOS!


Bully Kini Boleh Dimuat Turun Di iOS Dan Android

Game yang pernah mencorakkan kehidupan seharian kita suatu ketika dulu, kini boleh didapati di telefon pintar anda.

Dilengkapi dengan kandungan Scholarship Edition, Bully: Anniversary Edition kini boleh anda muat turun di iOS dan Android.
Pembaharuan yang terdapat dalam Bully: Anniversary Edition ini adalah kehadiran arcade challenges, keupayaan memainkan pelbagai bilik kelas Bully, dan arcade mini-games untuk mengumpulkan mata.
Anda boleh dapatkan Bully: Anniversary Edition di iOS di sini, dan Android di sini dengan harga RM28.99.


Satu Lagi Petanda The Last of Us Remake Sedang Dibangunkan Naughty Dog

Kita sudah mendengar tentang khabar angin remake untuk game pertama The Last of Us sejak tahun lalu, walaupun sehingga kini belum ada sebarang pengesahan rasmi daripada Sony mahupun Naughty Dog.
Terbaharu, satu lagi petanda baharu muncul yang mengarahkan kepada ura-ura tersebut. Kali ini, ia hadir dari laman LinkedIn salah seorang pembangun Naughty Dog.
Corey Hong, seorang penguji jaminan kualiti telah mengemaskini laman LinkedIn beliau dengan meletakkan apakah projek yang pernah beliau terlibat bersama Naughty Dog dari April 2019 hingga April 2022. Antaranya ialah projek untuk The Last of Us Part II dan Uncharted: Legacy of Thieves.
Selain itu, projek terakhir yang beliau terlibat adalah sebuah “projek remake yang belum diumumkan”. Tentunya, ia tidak menyatakan secara spesifik projek tersebut adalah game pertama The Last of Us, namun memandangkan bermacam laporan boleh dipercayai yang kita terima sepanjang tahun lalu, tentunya projek tersebut adalah apa yang kita jangkakan.

Laporan sebelum ini mengatakan yang pembangunan The Last of Us Remake ini sudah hampir siap, dan dijadualkan akan dilancarkan pada tahun ini.
Khabar angin ini menimbulkan reaksi yang pelbagai daripada para peminat. Ada yang mengatakan remake adalah sesuatu yang tidak perlu memandangkan game pertama itu hanya dilancarkan pada 2013, iaitu belum cukup berusia untuk di-remake. Namun, melihat kepada semua laporan dan petanda, kita hanya menunggu masa sahaja sebelum Naughty Dog mengumumkannya secara rasmi.


Rainbow Six Siege Tidak Akan Ditambah Dengan Game Mode Baru, Sasarkan 50-100 Operators

Game ini akan mengikut jejak game-game bergenre MOBA.

Sejak Rainbow Six Siege dilancarkan pada bulan Disember 2015, kita telah menyelamatkan tebusan yang sama, mematikan bom yang sama dan menguasai kawasan yang sama. Di sebalik kelaziman game-game shooter yang ada di luar sana yang sentiasa memperkenalkan game mode baru, nampaknya Rainbow Six Siege tidak mahu pergi ke arah itu.
Semasa acara yang diadakan di Montreal, Kanada, apabila ditanyakan mengenai apakah game ini bakal ditampilkan dengan game mode baru, pengarah kreatif, Xavier Marquis menyatakan, “ia sesuatu yang kami tidak mahu lakukan.”
“Map boleh jadi berbeza, pelbagai Operator boleh jadi berbeza, tetapi kita perlukan sesuatu yang statik dan ia adalah mode Siege. Siege adalah pusat kepada segalanya,” katanya lagi.
Bercakap kepada PC Gamer pula, pengarah jenama, Alexandre Remy mengatakan:
“Kami sentiasa melakukan prototaip (game mode). Namun, apabila melakukannya, kami memutuskan bahawa terdapat beberapa asas kepada Siege yang kami mahu kekalkan: menyerang vs bertahan, destruction, Operators, dan sentiasa memiliki satu nyawa. Itu adalah DNA kepada game ini, jadi apabila kamu melihat apakah game mode yang sesuai untuk menyegarkan pengalaman tetapi masih masih mengekalkan konsep tersebut, ia tidak banyak. Siege adalah mode-nya yang tersendiri.”
Beliau turut menyatakan bahawa semasa game ini mula dilancarkan, mereka mahu mengikut jejak untuk memperkenalkan beberapa game mode baru. Namun, apabila game ini mula bergerak ke hadapan, melihat bagaimana game ini memiliki nilainya yang tersendiri, mereka mahu lebih fokus kepada map dan Operator baru.

Dengan Operation Velvet Shell yang akan dilancarkan esok, 30 Operator telah diperkenalkan, dengan 6 lagi Operator akan dibawa sepanjang tahun ini. Remy menjelaskan lagi bahawa mereka sedang memandang jauh untuk mengeluarkan lebih banyak Operator, sekurang-kurangnya 50 Operator keseluruhannya.
“Saat kita mencapai 50 Operator, itu adalah angka minimum yang kami sebenarnya mahukan,” kata beliau.
“Melihat kepada MOBA, game-game itu mempunyai 80 hingga 100 karakter dan ia masih berjalan dengan baik,” tambah beliau.
Nampaknya, Ubisoft mempunyai perancangannya yang tersendiri dalam menjadikan Rainbow Six Siege sebuah game shooter yang sangat unik apabila dibandingkan dengan pelbagai game shooter di luar sana. Melihat kepada apa yang telah dicapai oleh game ini selepas lebih setahun ia dilancarkan, kami yakin bahawa game ini mampu mencapai ke satu tahap yang mereka idamkan.


Bersempena Pelancaran Jersi Terengganu FC Musim 2019, Jom Sertai Pertandingan PES 2019

Sambil mulakan musim Liga Super 2019 dengan jersi baru, jom layan juga pertandingan PES 2019!

Bersempena dengan pelancaran jersi baru Terengganu FC untuk musim 2019, sebuah pertandingan PES 2019 akan dianjurkan di Stadium Tertutup Gong Badak, Kuala Terengganu pada hujung bulan ini.
Acara ini akan diseliakan oleh Kuppystation dan diiktiraf oleh WEPES Terengganu E-League, serta ditaja oleh Persatuan Bola Sepak Negeri Terengganu (PBSNT), Terengganu FC, dan Kopi Super Jantan.
Apa yang paling menarik tentang pertandingan ini adalah setiap pemain hanya dibenarkan bermain menggunakan pasukan-pasukan dari liga tempatan, yang mana patch tersebut disediakan oleh MSL Patch PESLOXdesign.
Berikut adalah butiran lanjut yang korang perlu tahu tentang acara ini:
Nama Acara: Terengganu FC PES 2019 ChallengeLokasi: Stadium Tertutup Gong Badak, Kuala TerengganuTarikh: 26 Januari 2019Masa: 9 pagi hingga 6 petangYuran Pendaftaran: RM30 (sebelum 20 Januari) / RM40 (Selepas 20 Januari)Hadiah Kemenangan:– Juara: RM800 + barangan TFC & Kopi Super Jantan– Naib Juara: RM500 + barangan TFC & Kopi Super Jantan– Tempat Ketiga: RM300 + barangan TFC & Kopi Super Jantan– Tempat Keempat: RM200 + barangan TFC & Kopi Super Jantan– Ke-5 hingga Ke-8: Saguhati Barangan TFC & Kopi Super Jantan

Berminat? Untuk mendaftar, korang boleh lawati ke laman Facebook Event ini.


Square Enix sedang sibuk bangunkan Final Fantasy 16 versi PC


Trailer Terbaru Nights of Azure 2 Perkenalkan Watak-Watak Penting Dari Siri Ini

Bakal diterbitkan bulan Oktober nanti.

Versi antarabangsa Nights of Azure 2: Bride of the New Moon telah diumumkan pada bulan lepas dan ianya akan diterbitkan untuk pasaran antarabangsa pada 24 Oktober bagi PC, PlayStation 4 dan Switch.
Buat masa ini, masih belum banyak info telah dikongsi oleh Koei Tecmo mengenai game ini dan berikut adalah trailer terbaru yang memberikan info mengenai dunia dan watak-watak penting yang bakal diketengahkan dalam siri ini.

Berlatarbelakangkan dunia Barat yang penuh dengan puaka pada lewat kurun ke-19, ia mengisahkan seorang wira yang bernama Aluche dan 2 sahabat karibnya iaitu Liliana dan Ruenheid. Aluche telah terbunuh dan kemudian dibangkitkan semula dengan sebahagian tubuhnya dikuasai puaka yang ditentang sebelum ini. Kini, Aluche berjuang untuk menyelamatkan dunia yang semakin dikuasi puaka dan menyelingkap misteri Queen of the Moon.


Thierry Henry Boleh Dimainkan Dalam NBA 2K17!

Kini Thierry Henry boleh menggunakan tangannya dalam peraturan yang “sah”.

Jika ditanya kepada para peminat bola sepak Ireland, pastinya luka pada tahun 2009 masih lagi segar dalam ingatan mereka. Thierry Henry telah menggunakan tangan kirinya bagi menjaringkan gol semasa Kelayakan Piala Dunia, yang seterusnya membuat Perancis membenam harapan Ireland untuk layak ke Piala Dunia 2010 di Afrika Selatan.
Kini, bekas pemain kebangsaan Perancis dan legenda Arsenal itu tidak perlu risau lagi sekiranya beliau ingin menggunakan tangannya dalam satu sukan ini. Ini kerana Thierry Henry akan ditampilkan dalam NBA 2K17!
Walau bagaimanapun, Henry hanya boleh dimainkan dalam mode Blacktop, di mana ia adalah seperti mini mode pelbagai jenis yang pemain boleh pilih dari 1v1 hingga 5v5. Dalam mode ini, pemain boleh menggunakan Henry untuk berentap bersama legenda-legenda bola keranjang dalam sejarah.
Dalam mode-mode yang lain, Henry, sama seperti dalam dunia sebenar, akan kelihatan di tepi gelanggang semasa San Antonio Spurs beraksi di Home.
Henry sememangnya adalah seorang peminat sukan bola keranjang. Ini reaksi beliau apabila ditampilkan dalam game ini:
“Sebagai peminat bola keranjang dan NBA sejak kecil, saya amat berbesar hati untuk menjadi pemain bola sepak pertama yang boleh dimainkan dalam NBA 2K17. Melihat saya sendiri berentap bersama legenda-legenda sukan ini sememangnya satu perasaan yang sangat mengagumkan.”

You’re not mistaken, that’s me in #NBA2K17!Want to play hoops w/me? Pre-Order @NBA2K today https://t.co/1W8O4cANPB pic.twitter.com/IA0Zyzcz80
— Thierry Henry (@ThierryHenry) September 8, 2016
Berikut adalah beberapa screenshots Henry dalam NBA 2K17:

NBA 2K17 akan dilancarkan pada 20 September 2016 di PC, PS4, PS3, Xbox One dan Xbox 360.
Kalau anda terlupa tentang insiden “handball” Henry itu, apa kata kami ingatkan:


Rasmi: 6 Game Diumumkan Untuk Sukan Asia 2018, Pusingan Kelayakan Diperincikan

Temasya sukan terbesar Asia semakin menghampiri!

Beberapa hari lalu, kami telah melaporkan daripada satu sumber tentang enam game yang bakal dimasukkan sebagai pertandingan pertunjukan untuk esport dalam Sukan Asia 2018 di Jakarta-Palembang.
Terkini, kata rasmi telahpun dikeluarkan, membenarkan laporan sebelum ini.
Persekutuan Sukan Elektronik Asia ( Asian Electronic Sports Federation – AESF) telah mengumumkan secara rasmi enam game yang akan dipertandingkan sebagai demonstrasi Sukan Asia 2018, yang terbahagi kepada Acara Berpasukan dan Acara Individu:
Acara Berpasukan:

League of Legends
PES 2018
Arena of Valor

Acara Individu:

StarCraft II: Legacy of the Void
Hearthstone
Clash Royale

Pertandingan demonstrasi ini adalah anjuran bersama Majlis Olimpik Asia (Olympic Council of Asia – OCA), Jawatankuasa Penganjuran Sukan Asia Indonesia (Indonesia Asian Games Organizing Committee – INASGOC) dan AESF. Ia merupakan persediaan bagi menghadapi pertandingan pingat di Sukan Asia Hangzhou, China pada tahun 2022.
Melalui laman web rasmi AESF, mereka menyatakan yang kesemua 45 negara ahli telah dijemput oleh OCA untuk menyertai pertandingan esport ini.
Seterusnya, mereka juga telah mengumumkan pusingan kelayakan untuk setiap game yang akan dipertandingkan. Terdapat 5 rantau pusingan kelayakan (tidak termasuk tuan rumah) untuk 6 game ini, yang terdiri daripada Asia Timur, Asia Selatan, Asia Tengah, Asia Barat dan Asia Tenggara.
Finalis dari setiap rantau kelayakan ini akan datang bersama-sama di Jakarta dalam acara kemuncak nanti.

Kami telah menghubungi Persatuan Esukan Malaysia (ESM) untuk mendapatkan komen mereka tentang bagaimana pemain-pemain esport Malaysia dipilih untuk menyertai Sukan Asia 2018 ini.


Quake Champions: Download Free Trial, Dapat Free Game!

Ni peluang korang untuk mendapatkan Quake Champions secara PERCUMA!

Aksi shooter laju, rocket jump dan letupan berdarah musuh-musuh korang – itulah dia Quake Champions! Game hero shooter ini mengembalikan pengalaman arena shooter yang laju dengan sentuhan grafik dan enjin game masakini.

Download Quake Champions dari Steam atau Bethesda.net Launcher antara 10-17 Jun dan dapatkan Early Access. Jika korang download dan bermain sekurang-kurangnya satu perlawanan di antara tempoh masa tersebut, korang akan boleh terus bermain Quake Champions walaupun tempoh masa early access tersebut tamat. Tunggu apa lagi?


Petanda-Petanda Pokemon GO Akan Dilancarkan Di Malaysia Pada Masa Terdekat!

Bertenang semua para peminat kipas-susah-mati Pokemon GO. Terdapat petanda game mobile ini bakal dilancarkan di Malaysia tidak lama lagi!

Firma telekomunikasi, Maxis, menggunakan jenama Hotlink dibawahnya, telah mengumumkan kerjasama mereka bersama aplikasi perkhidmatan pengangkutan, Grab untuk memperkenalkan PokeMobile.
Tawaran utama yang diberikan PokeMobile ini adalah pemain boleh menempah perkhidmatan Grab secara percuma untuk membawa mereka ke PokeStop yang terdekat. PokeStop adalah lokasi di mana trainers Pokemon boleh menambah Pokeballs yang digunakan untuk menangkap Pokemon.
Buat masa ini, terdapat empat kereta yang disediakan untuk dibawa sekitar Lembah Klang. Kereta-kereta tersebut telah dihiasi dengan sayap dan ekor Pokemon api, Charizard.

Melalui pengumuman ini, game mobile yang menjadi fenomena global ini dijangka akan dilancarkan pada minggu ini, dengan jangkaan ia mungkin dilancarkan seawal esok hari.
Menurut pengurus Grab Malaysia, Jaygan Fu mengatakan syarikat mereka melancarkan PokeMobile adalah bagi menghalang para pemain Pokemon GO daripada mengalami kemalangan yang melibatkan kenderaan di jalan raya.
Kereta-kereta tersebut akan dilengkapi dengan iPad untuk membantu mengesan PokeStops, goodie bag istimewa daripada Grab, pengecas telefon pintar dan botol air yang bertemakan Pokemon.

Antara tawaran lain yang diumumkan selari dengan pengumuman PokeMobile ini adalah Hotlink dan Grab akan memberi PokeCoins yang bernilai USD100 (~RM402) pada dua hari pertama ia dilancarkan. Selain itu, mereka juga umumkan bahawa pengguna Hotlink akan mendapat 10 peratus diskaun untuk semua pembelian dalam game dengan menggunakan Hotlink Cash Online.

Ura-ura pelancaran Pokemon GO di Malaysia makin bertiup kencang selepas server di Malaysia untuk Pokemon GO dinyatakan akan online idak lama lagi, menurut MMOServerStatus.com.

Malah, segelintir pemain Malaysia telah melihat bahawa server Malaysia telah online buat seketika pada pagi hari Sabtu yang lalu sebelum ia kembali offline. Ia dipercayai telah online kerana ingin melakukan percubaan.
JomBaca: Pokemon GO Cecah Kira-Kira 75 Juta Muat Turun Di Seluruh Dunia
Sumber berita dan gambar: TheMalayMailOnline


Apa Yang Best Di E3 2018 – Press Conference, Livestream, Berita, Spekulasi Dan Macam-Macam Lagi!

Beberapa hari lagi, Electronic Entertainment Expo (E3) akan bermula. JomGaming dah ready simpan stok kopi dah ni!

Pesta hiburan elektronik ini pastinya akan dipenuhi berita (rasmi dan palsu), trailer, serta kegembiraan (jika game best), kekecewaan (jika game tak best) dan macam-macam perasaan lagi.
E3 2018 (acara E3 yang ke-24) ini dijadualkan akan berlangsung di Los Angeles Convention Center, California dari 9-14 Jun 2017. Seperti tahun lepas, acara E3 kali ini turut dibuka kepada umum melalui jualan pas.

Seperti kebiasaan, JomGaming dah sediakan jadual mudah untuk setiap press conference dan livestream. Jom layan livestream dengan kitorang.
Nota Editor: Jadual dan artikel ini akan dikemaskini dari masa ke semasa. Terima kasih!
Berita Best Sebelum E3 Bermula
E3 belum pun lagi bermula, dan kita sudah pun dihidangkan dengan pelbagai berita pra-E3! Antara yang menarik perhatian kitorang adalah:
Leak Dan Leak Lagi!
– Walmart Kanada Leak Game Yang Bakal Diumumkan di E3
– Pesta Leak Game Titles Di E3 Bermula Lagi!
– Antara Game Yang Akan Diperlihatkan Di Pentas E3 PlayStation
Assassin’s Creed
– Assassin’s Creed Odyssey Diumumkan, Saksikan Trailer
– Ada Pemilihan Dialog, Karakter Utama Lelaki Atau Wanita
– Sinopsis Jalan Cerita Tertiris Di PS Events
Call of Duty
– Call of Duty: Black Ops 4 Dilaporkan Tiada Mode Single-Player Campaign
– Trailer Call of Duty: Black Ops 4 Tampilkan Mode Battle Royale Ala Fortnite!
– Treyarch Jelaskan Mengapa Call of Duty: Black Ops 4 Tiada Single-Player Campaign
Battlefield V
– Battlefield V Akhirnya Diumumkan Secara Rasmi
– Latar Belakang Perang Dunia Kedua, Saksikan Gameplay Trailer Pertama!
– 10 Perkara Yang Sudah Kita Ketahui Setakat Ini
– Mengapa Ia Digelar ‘Battlefield V’?
– Ada Misi Co-op, Sistem Meniarap Seperti Rainbow Six Siege
– Karakter Wanita Dalam Battlefield V Akan Tetap Kekal Walau Menerima Rungutan
– Persoalan Tentang Kemungkinan Mode Battle Royale Dalam Battlefield V
– Mode Terbaru Adalah Pemain Melakukan Payung Terjun Secara Beramai-Ramai
FIFA 19
– EA Kata Loot Box Dalam FIFA Ultimate Team Bukan Judi
– FIFA 19 Pula Umumkan Muka Hadapan Ronaldo
PES 19
– Kerjasama Selama 10 Tahun Antara Konami Dan UEFA Akan Tamat Pada Bulan Hadapan
– Borussia Dortmund Tamatkan Kontrak Bersama Siri PES
– PES 2019 Tandatangan Kerjasama Bersama Schalke 04
– PES 2019 Umumkan Sembilan Liga Berlesen
– Ini Mungkin Wajah Cristiano Ronaldo Dalam PES 2019!
– Livestream E3 Untuk PES 2019 Diumumkan
– 10 Perkara Tentang PES 2019 Setakat Ini
Anthem
– Anthem Boleh Dimainkan Secara Multiplayer & Single-Player
– Video Teaser Anthem Selama 6 Saat
Macam-Macam Lagi
– Sony Sahkan Yang PS5 Takkan Diperkenalkan Semasa E3 2018
– Penganalisis Ramalkan CoD Black Ops 4, Anthem, Red Dead Redemption 2 Dan Banyak Lagi Akan Mendapat Mode Battle Royale
– Game Scalebound Kembali Dibangunkan?
– Rage 2 Bakal Tiba 2019
– Deep Silver Tunda Metro Exodus Dan Shenmue 3 Ke 2019!
– Skull & Bones Ditunda
– Fortnite Dedahkan Streamer & Selebriti Yang Akan Memeriahkan E3
– Fallout 76, Saksikan Teaser Trailer
– Devil May Cry 5!
– Video Terbaru Shadow of the Tomb Raider
– The Last of Us Part II Dilaporkan Akan Dikeluarkan Pada Tahun Ini
– Dead or Alive 6 Diumumkan
– Just Cause 4 Pulak Leak Di Steam!
– Pelancaran Days Gone Diumumkan, Saksikan Trailer Terbaru
– John Marston Tampil Dalam Trailer Ketiga Red Dead Redemption 2
Press Conference Dan Livestream!

YouTube | Twitch

YouTube | Twitch

YouTube | Twitch

Youtube | Twitch

YouTube | Twitch

YouTube | Twitch

YouTube | Twitch

Game mana yang paling menarik perhatian korang? Ada game atau berita yang kitorang terlepas? Jom bagitahu kitorang!
Suka berita gaming dengan nada suara tempatan? Jom follow, like dan share berita JomGaming di Facebook, Twitter, Instagram, Youtube dan Telegram!
Nota Editor: Jadual dan artikel ini akan dikemaskini dari masa ke semasa. Terima kasih!


Developer Pokémon Scarlet and Violet sedang bangunkan game action-adventure baharu

View this post on Instagram            A post shared by JomGaming (@jomgaming)


Bila Abah Review PS+: Hardware: Rivals

Hola!! Gamers, seperti yang Abah janjikan, jom kita follow review untuk game free PS+ pilihan Abah kali ini iaitu Hardware: Rivals
So Abah, Apa Pandangan Pertama Abah?

Melihat dari trailer Hardware: Rivals ni, Abah pun cepat-cepat download sebab game ni seakan-akan game Twisted Metal. Konfem gempak dan menyeronokkan. Bila melangkah je ke Main Menu, pilihan yang ada adalah single-player dan juga multiplayer mode – Deathmatch, Team Deathmatch dan juga Team Domination mode.

Apa yang tak menyeronokkan ialah pilihan yang amat terhad untuk kenderaan yang korang akan gunakan. Bayangkan korang cuma perlu pilih 2 jenis kenderaan iaitu Tank dan juga Fast Attack Vehicles (“FAV”s). Takde banyak pilihan, 2 jenis tank dan 2 jenis FAV sahaja yang disediakan, hmmm boringkan.

Abah terus memilih mode multiplayer dan sebanyak 10 player dibenarkan untuk berentap sesama sendiri. Basic game ini amat mudah, musnahkan player lain atau korang yang dimusnahkan. Korang akan berentap sesama sendiri di dalam map yang telah disediakan, korang perlu berebut untuk mendapatkan icon ‘power up’ yang mengandungi pelbagai jenis senjata pemusnah yang boleh digunakan untuk menentang lawan korang.

Yang Abah boleh katakan di sini ialah Abah hanya memerlukan 2-3 jam untuk berasa boring dengan game ini, seperti yang Abah katakan tadi, mungkin kerana tiadanya variety kepada kenderaan yang boleh digunakan menyumbang salah satu sebab mengapa game ni hambar. Selain itu susunan control yang agak pelik dan menyusahkan, amatlah sukar untuk korang mengawal kenderaan sambil menembak musuh. Abah sendiri tidak berapa gemar dengan pengawalan di dalam game ini.
Walaupun terdapat beberapa elemen yang menarik di dalam game ni, seperti sistem upgrading, korang juga boleh customized tank ataupun FAV korang dengan berbagai aksesori yang disediakan, namun begitu elemen-elemen itu tidak dapat menarik minat Abah untuk terus bermain game Hardware: Rivals ini.
Apa Abah Rasa?
Bagi Abah, game Hardware: Rivals ini tidak menepati citarasa seperti yang Abah inginkan dari game yang berkonsepkan Vehicular combat ini. Abah bayangkan seperti Twisted Metal, tetapi hanya indah khabar dari rupa. Namun begitu, sekiranya korang memang mencari game yang santai untuk dimainkan tanpa menghiraukan semua elemen-elemen negatif yang Abah nyatakan di atas, korang bolehlah memilih game ini untuk dimainkan.
Selain itu, game ini juga amat sesuai dimainkan oleh anak-anak korang, memandangkan game ini amat mudah untuk dimainkan – maklumlah budak-budak mana kenal erti bosan. Lagipun jimat sikit duit korang nak beli game-game mahal!
Boleh Download Kalau Nak Hilangkan Rasa Boring!


BLACKPINK The Game dah boleh pra-daftar dekat Google Play, App Store


Xbox One Tidak Lama Lagi Akan Membenarkan Pemain Untuk Menggunakan Party Chat Di Telefon Pintar

Microsoft sedang menguji ciri terbaru yang akan membenarkan pengguna telefon pintar untuk mengakses masuk Xbox Party Chat melalui telefon mereka.
Teknologi itu buat masa ini boleh didapati kepada sesiapa sahaja untuk dimuat-turun melalui aplikasi Xbox Beta, bunyinya kelihatan sangat jelas dan mudah seperti yang korang fikirkan.
Masih berada dalam beta, ia membenarkan korang untuk menggunakan aplikasi Xbox untuk party chat apabila korang berada jauh dari konsol dan mungkin ini juga merupakan penarik terbesarnya. Membolehkan pengguna untuk bermain dan chat dengan kawan korang dalam game cross-system seperti Minecraft.

Secara teorinya, ini mungkin boleh juga berfungsi semasa korang bermain game Xbox One tapi mahu menggunakan pembesar suara luar untuk bunyi game dan di telefon korang untuk audio chat. Aplikasi Xbox boleh didapati untuk iOS dan Android.
Microsoft tidak membuat pengumuman tentang perkara ini, tapi seorang pengguna Reddit dapat mengesan perubahan pada nota patch aplikasi tersebut. Dijangkakan pengumuman rasmi akan dilancarkan pada masa terdekat.


Filem Monster Hunter Memperlihatkan Rathalos Dan Diablos Dalam Video Terbaru

Dua raksasa ikonik dari filem Monster Hunter telah diperlihatkan dalam satu video terbaharu.
Dalam satu video yang dimuatnaik IGN, pengarah filem tersebut, Paul W.S. Anderson telah menunjukkan Rathalos dan Diablos yang telah pasukan beliau reka untuk filem itu kepada pengarah dan penerbit siri Monster Hunter dari Capcom, Kaname Fujioka dan Ryozo Tsujimoto.
Anderson telah meminta pandangan daripada Fujioka dan Tsujimoto terhadap rekaan dua raksasa ini, dan nampaknya dua orang kuat dari Capcom itu kelihatan memberikan lampu hijau kepada filem ini. Korang boleh tontonnya di bawah:

Filem Monster Hunter dijadualkan menemui penonton pawagam pada Disember ini.


Ghost Recon Wildlands Akan Ada Loot Box, Ubisoft Kata Sistem Itu Akan “Berlaku Adil Kepada Semua”

Ubisoft telah mendedahkan sistem loot box untuk Ghost Recon Wildlands. Melihat kepada beberapa kontroversi berkaitan loot box baru-baru ini, Ubisoft sememangnya telah melakukan tindakan yang berani.
Apa yang dilihat sebagai percubaan untuk membuang pelbagai tanggapan negatif terhadap sistem tersebut, Ubisoft telah mengeluarkan Q&A untuk menjelaskan apakah kandungan yang terdapat dalam loot box tersebut dan bagaimanakah ia akan memberi keadilan kepada komuniti dalam game itu.
Macam mana mahu mendapatkan Battle Crates
Kesemua pemain akan dihadiahkan dengan Spec Ops Crate dan Ghost War Crate, yang mana boleh ditebus di Ubisoft Club. Battle Crates boleh dibeli dari Store dengan harga 400 Store Credits dengan setiap Battle Crate mengandungi tiga item yang mana pemain belum memiliki.
Kandungan Battle Crates
Battle Crate ialah nama kepada koleksi crates yang mana secara spesifiknya direka untuk mode campaign dan co-op (Spec Ops Crate) begitu juga untuk mode Ghost War (Ghost War Crate). Spec Ops Crates mengandungi Epic Weapons, Exotic Weapons, pelbagai jenis kenderaan dan banyak item kosmetik untuk pemain menikmatinya dalam mode campaign.
Ghost War Crates mengandungi Exotic Weapons (senjata versi re-skinned yang sudah boleh didapati dalam game, tidak memberikan impak kepada statistik senjata), item-item pengubahsuaian dan koleksi skins terbaru yang eksklusif untuk karakter pemain yang dipanggil sebagai Icons.

Secara keseluruhannya, kesemua item kosmetik yang pemain dapat boleh digunakan dalam mode campaign dan Ghost War. Terdapat lebih dari 200 item yang boleh didapati melalui Battle Crates. Kesemua item juga boleh dibeli di Store menerusi tawaran pelbagai packs, kecuali untuk skins Icons yang mana hanya eksklusif untuk Ghost War Crates.
Kamu boleh berunding untuk kesemua senarai item tersebut yang kamu dapat di halaman Ghost Recon Network.
Pengurusan Salinan
Tidak ada salinan dalam sistem Battle Crates. Kamu hanya akan mendapat item yang mana kamu masih belum dapat.
Item Rarity
Kesemua item yang didapati daripada Battle Crates mempunyai beberapa tahap rarity, mempengaruhi peluang mereka untuk mendapatkannya dalam setiap crate:

Rare
Epic
Lagendary

Battle Crates ini akan ditambah dalam kemaskini seterusnya yang diberi nama “Extended Ops” yang mana dijangka akan dikeluarkan pada bulan ini.


Rainbow Six Siege: Ketahui Lebih Tentang Operation White Noise, Operation Chimera Dan Year 3 Akan Datang

Game shooter ini nampaknya sudah bersedia untuk masuk ke tahun ketiganya.

Malam tadi, Ubisoft semasa Pro League Finals telah berkongsi bermacam info baru tentang Rainbow Six Siege. Bukan sahaja bercerita lebih lanjut tentang DLC yang terdekat, Operation White Noise, malah mereka turut mendedahkan perancangan mereka untuk tahun ketiga, Year 3 dalam Rainbow Six Siege.

Seperti yang korang dah tahu, Operation White Noise akan menggunakan latar belakang Korea Selatan. 2 Operator dari 707th Special Mission Battalion, Dokkaebi dan Vigil serta sebuah map baru di dalam sebuah bangunan pencakar langit di tengah-tengah kota Seoul akan ditampilkan.

Jangan lupa, DLC ini turut membawakan satu lagi Operator dari Poland, iaitu Zofia.
Dokkaebi sebagai Attacker mempunyai keupayaan untuk menggodam kamera-kamera milik Defender, Vigil memiliki abiliti untuk kelihatan halimunan daripada dron Attacker dan Zofia mempunyai double-barrelled grenade launcher. Korang boleh saksikan aksi ketiga-tiga Operator baru ini di map baru Tower dalam video penerangan oleh Ubisoft di bawah:

Di samping itu, Ubisoft telah mendedahkan perjalanan dan perancangan mereka untuk Year 3 dalam Rainbow Six Siege, yang mana bakal membawakan beberapa kelainan yang belum pernah dibawakan ke dalam game shooter ini.

Year 3 akan dimulakan dengan Operation Chimera. Kelainan yang akan ditampilkan adalah mereka akan memperkenalkan satu acara yang akan menjelajah ke satu fantasi, dengan tema “quarantine and biohazard”. Tidak membawakan map baru, sebaliknya Ubisoft akan memperkenalkan satu event baru yang digelar Outbreak, tetapi turut akan membawakan 2 Operator baru daripada Perancis dan Rusia. Kedua-dua Operator ini adalah mereka yang pakar dalam bioterrorism.

Mission Outbreak ini akan memberikan kita misi secara co-op yang akan diaktifkan dalam server selama sebulan. Ubisoft hanya berkongsi itu sahaja setakat itu tentang Outbreak ini. Namun, daripada apa yang telah didedahkan, ia seolah-olah kita akan mendapat satu mode zombi, atau sesuatu yang hampir dengannya.
Itu adalah Season 1 untuk Year 3. Season 2 pula akan kembali membawakan DLC seperti kebiasaan. 2 Operator GIS dan satu map baru akan menggunakan latar belakang Itali.
Season 3 pula akan membawakan satu Operator dari Scotland Yard, UK dan satu Operator lagi dari Delta Force, Amerika Syarikat. Tiada map baru ditambah dalam musim ini, sebaliknya beberapa map akan diperbaiki oleh mereka.
Akhir sekali, musim keempat dan terakhir untuk Year 3 pula akan menampilkan latar belakang dari Maghribi (Morocco) pula. Seperti biasa, 2 Operator dan satu map baru akan dibawakan.

Melihat daripada apa yang dirancang, Rainbow Six Siege kelihatan akan sentiasa sibuk dalam Year 3, sama seperti dua tahun pertama mereka ini.
JomBaca: Rainbow Six Siege Boleh Dimainkan Percuma Pada Hujung Minggu Ini Di PC, PS4 Dan Xbox One


Twitch Mahu Menjual Game PC Di Channel Streamers – Mahu Saingi Platform Jualan Game Steam!

Nampaknya Twitch akan mula bersaing dengan Steam sebagai platform jualan game tidak lama lagi!

Syarikat live-streaming Twitch akan mula menjual game dan DLC di laman mereka melalui Twitch Games Commerce bermula Mac 2017 nanti. Apa yang paling menarik adalah gamers boleh membeli terus game yang dimainkan oleh streamers yang telah menjadi Twitch partners, dan sejumlah 5% dari jualan game tersebut akan diperolehi streamer tersebut!
Mengikut pecahan keuntungan dari jualan game itu nanti,  publisher dan developer akan mengaut 70% (mengikut kuota kedai-kedai online lain), streamer akan mengaut 5% dan Twitch dijangka akan mendapat yang selebihnya. Dengan membeli di Twitch, selain mendapat game, gamers juga akan mendapat Twitch Crates yang akan memberikan item-item random seperti emote, chat badges and ‘Bits for Cheering’.

Kenapa Twitch?
Idea ini dilihat sebagai menggalakkan jualan terus dari publisher ke gamer tanpa perantaraan kedai fizikal mahupun online.
Menurut Robin Fontaine, Pengurus Pemasaran Produk Ecommerce di Twitch, “Gamers sudah pun hadir ke Twitch untuk melihat game yang ingin dibeli. Developer pula mencari cara untuk menjual kepada gamers ini. Twitch Games Commerce memendekkan perjalanan antara ‘melihat game’ ke ‘membeli game’.”
“Twitch takkan melancarkan kedai game seperti Steam, dan jualan hanya akan berlaku pada channel-channel streamer yang terpilih dan pada laman-laman game tersebut (di dalam Twitch).”
Gamers boleh memuat turun game tersebut dan memainkannya melalui desktop app Twitch, ataupun menerusi servis yang dikendali oleh publisher/developer seperti uPlay dari Ubisoft.

Bagaimana pula dengan game console?
Selepas Twitch dibeli oleh Amazon pada tahun 2014, ianya dilihat sebagai salah satu peluang untuk menggunakan platform Amazon yang kukuh dalam jualan dan pengedaran game console berbentuk fizikal – sekaligus mengembangkan pekembangan game melalui Twitch.
Fontaine enggan mengulas lanjut tentang idea tersebut, sebaliknya berkata, “Hala tuju (Twitch Games Commerce) akan ditentukan oleh kehendak komuniti.”
Developer yang terlibat?
Sehingga kini, Twitch telah menandatangani perjanjian bersama Ubisoft, Telltale Games, Digital Extremes, Hi-Rez Studios, tinyBuild, Paradox Interactive, Trion Worlds, Vlambeer, dan ‘banyak lagi’. Bagaimanapun, terdapat beberapa jenama besar yang seperti kehilangan daripada senarai tersebut seperti EA, Activision, Blizzard and Sega.
Menurut Fontaine, Twitch mensasarkan setiap publisher yang menyiarkan stream di Twitch untuk akhirnya menjual game mereka di Twitch juga.
Integriti streamer?
Terdapat beberapa kerisauan terutamanya kesan kepada komuniti streaming. Sekiranya seseorang streamer itu diberi insentif untuk mempromosi sesebuah game, tidakkah itu akan menjejaskan kredibiliti streamer tersebut dalam memberikan kandungan yang adil buat peminat mereka nanti?
Twitch sudahpun mempunyai sistem ekonominya yang tersendiri di mana gamers menyokong streamers kegemaran mereka dengan fungsi subscribe dan Cheering with Bits.  Twitch Games Commerce dilihat sebagai salah satu alat untuk gamers menyokong streamers untuk menampilkan game dan kandungan yang terbaik di Twitch.
Boleh ke Twitch mengalahkan Steam?
Masih terlalu awal untuk menilai ancaman Twitch kepada Steam dari aspek platform jualan game. Bagaimanapun ianya adalah prospek yang agak menarik bagi semua pihak yang terlibat – publisher/developer/streamer/gamer.
Sekiranya harga yang ditawarkan benar-benar menarik dan mampu mengalahkan Steam Sales yang dilihat sebagai faktor utama menarik kesetiaan gamers, serta game-game murah di platform-platform lain seperti EA Origin, Good ol Games ataupun Humble Bundle – mungkin Twitch ada peluang.
Sementara itu kita tunggu aje berita selanjutnya daripada Twitch. Twitch Games Commerce akan bermula Mac 2017 di pasaran US. Versi tempatan akan dimulakan secara berperingkat sepanjang tahun ini. Kalau korang Twitch partner yang berkelayakan dan berminat, isikan borang di SINI. GLHF!


Nintendo Switch Dilaporkan Berharga RM1,085 Untuk Model Asas, RM1,357 Untuk Premium

Harga Nintendo Switch serta Switch Pro Controllers telah dilaporkan oleh beberapa sumber.

Menurut LetsPlayVideoGames, penjual di UK, GAME telah mempunyai harga Nintendo Switch untuk model asas dan model premium, serta Switch Pro Controllers, di mana ia telah disahkan oleh dua sumber yang boleh dipercayai.
Model asas Nintendo Switch bakal berharga GBP199.99 (~RM1,085), dan model premium pula yang dikatakan akan mempunyai internal storage yang lebih besar serta didatangkan dengan sebuah game akan berharga GBP249.99 (~RM1,357). Game yang didatangkan bersama model premium tersebut masih belum diketahui.
Sumber tersebut juga mengatakan bahawa Switch Pro Controllers akan berharga GBP39.99 (~RM217).
Ia turut menyatakan, “Nintendo merancang untuk Switch memiliki harga yang rapat dengan tukaran wang langsung (direct conversion) di setiap rantau (region), di mana mereka dikatakan bakal membawakan sistem yang tidak terbatas dengan mana-mana region (region free).”

Laporan ini diperkukuhkan lagi apabila Toys ‘r Us Canada dikatakan telah memuat naik secara tidak sengaja harga Nintendo Switch. Ia menyenaraikan konsol/handheld ini dengan harga CAD329.99, iaitu harga yang sama jika ditukarkan dengan harga dari kedai GAME di atas.
Berikut adalah screenshot yang sempat diambil oleh Wccftech di laman web Toys ‘r Us Canada, yang mana harga yang telah dipaparkan itu sudah dibuang:

Harus diingat bahawa harga-harga Ringgit Malaysia ini merupakan direct conversion, dan ia mungkin akan berubah apabila memasuki pasaran Malaysia jika terdapat perubahan pada kedudukan Ringgit.
Sebelum ini, beberapa penganalisi industri telah bersetuju bahawa harga Nintendo Switch tidak sepatutnya melebihi RM1,255.


Juara Dunia FIFA 16 Buat Lionel Messi & Paul Pogba Ketaq Lutut!

Artikel ini adalah hasil nukilan sahabat kami di SemuanyaBOLA.com. Jom kita baca pengalaman Juara Dunia FIFA 16 bertemu beberapa bintang terkemuka bola sepak dunia.

Bagi seorang gamers dari Arab Saudi yang merupakan juara FIFA Interactive World Cup 2015, pengalaman dapat pergi ke gala Ballon d’Or 2015 di Zurich dan berjumpa dengan Lionel Messi, Cristiano Ronaldo dan Neymar adalah sesuatu yang istimewa.
Abdulaaziz Alshehri yang baru berusia 25 tahun muncul juara FIFA Interactive World Cup 2015 selepas pasukan Portugal yang dikendalikannya menang 3-0 ke atas pasukan Argentina yang dikendalikan gamer Perancis, Julien Dassonville.
Sebagai juara, Alshehri menerima wang tunai USD20,000 (RM87,900) dan jemputan menghadiri Ballon d’Or untuk menerima sijil kemenangan daripada Cristiano Ronaldo sendiri.
Iniesta dan Modric sangat pemalu
Ketika ditemu-ramah oleh Goal.com mengenai pengalamannya berjumpa dengan pemain-pemain bintang ketika Ballon d’Or, Alshehri mendedahkan personaliti mereka yang berbeza-beza.
“Mula-mula saya jumpa (Andres) Iniesta. Dia sangat peramah dan sentiasa tersenyum, tapi agak pemalu pada mulanya.”
“Kemudian saya jumpa Dani Alves. Dia memang kecoh dan bising orangnya! Lepas itu saya jumpa Neymar. Rupa-rupanya, Neymar kecil juga orangnya. Kurus. Dia tak nampak macam biasa yang kita tengok di TV.”
“(Luka) Modric pula agak pemalu.”
“Saya tak sempat jumpa Cristiano pada mulanya kerana ramai orang mengerumuni beliau. Messi juga sama. Dia cool tapi dia perlu pergi ke tempat lain semasa kami berjumpa. Dan ramai orang mengerumuni Messi juga.”
Pogba takut kalah
Alshehri turut mendedahkan kekaguman beliau terhadap gaya fesyen Paul Pogba dan Sergio Ramos yang cuba menukarnya menjadi penyokong Real Madrid.
“(Paul) Pogba memang pandai bergaya. Saya ajak dia main FIFA tapi dia jawab ‘saya tahu awak juara dunia, jadi saya tak mahu lawan awak’.”
(Sumber: Goal.com)
“Sergio Ramos pula tanya saya ‘adakah awak penyokong Real Madrid?’. Saya sokong Al Hilal dan Internazionale, jadi saya beritahu dia ‘ya, apa-apa sajalah’. Kemudian dia jawab ‘OK!’ dan gelak besar. Dia pemain paling mesra yang saya jumpa pada malam itu.”
Messi layak menang, tapi Iniesta juga perlu menang
Ketika ditanya mengenai calon pemenang Ballon d’Or 2015 kegemarannya, Alshehri menjawab:
“Saya paling suka Ronaldo kerana dia membantu saya menjadi juara FIFA 16 Dunia (Ronaldo menjaringkan hatrik untuk pasukan Alshehri dalam final).”
(Sumber: Goal.com)
“Messi layak menang (Ballon d’Or). Tapi saya mahu Iniesta menang sebenarnya. Saya rasa dia perlu menang sekurang-kurangnya sekali dalam kariernya.”
Messi takut kalah, Ronaldo tak pandai main
Alshehri turut memberitahu Lionel Messi takut bermain FIFA 16 dengannya kerana takut kalah.
“Kami tak dapat main bersama. Saya dah ajak Messi, tapi Messi takut kalah. Neymar pula ada kontrak dengan game lain yang merupakan pesaing game FIFA (Pro Evolution Soccer).”
“Ronaldo pula beritahu, dia langsung tak main game.”
Sejak bergelar juara dunia FIFA 16, Alshehri kini mempunyai rancangan TV sendiri (tentang bola sepak dan gaming) di stesen televisyen terbesar Arab Saudi dan Timur Tengah.
JomBaca: Adakah Dominasi Lionel Messi Sebagai Muka Hadapan Siri FIFA Bakal Berakhir?


Batman Menerjah Fortnite, Titled Town Kini Bertukar Menjadi Gotham City

Bersempena dengan ultang tahun ke-80 Batman, Fortnite telah membawakan kandungan crossover untuk hero ikonik dari DC ini.

Titled Town telah bertukar menjadi Gotham City. Dalam POI ini, pemain akan dibekalkan dengan Batman cape dan kuasa Glider Redeploy agar pemain dapat terbang dengan bebas seperti sang kelawar itu.
Dua item baru juga ditambah, iaitu Batman Grapnel Gun dan Explosive Batarang.

Shop dalam game akan penuh dengan jualan-jualan bertemakan Batman (dan juga Catwoman!), jadi jangan lepaskan peluang ini sekiranya korang adalah peminat setia Batman.

Acara khas Batman ini akan berlangsung dalam Fortnite sehingga 6 Oktober ini sahaja.
Fortnite Battle Royale boleh dimainkan di PC, PS4, Xbox One, Switch, iOS dan Android secara percuma.


Ghost of Tsushima Pecahkan Rekod PS4, Game IP Baru Paling Laris Dengan 2.4 Juta Unit

Selain memecahkan serangan-serangan Mongol, Jin Sakai turut memecahkan rekod baharu untuk PS4.
Ghost of Tsushima kini merupakan game penampilan pertama IP asli baharu paling laris semasa pelancaran dalam sejarah PS4. Dalam masa hanya tiga hari, game Samurai ini berjaya mencapai jualan sebanyak 2.4 juta unit.
Sony mengumumkan berita ini dalam satu tweet, sambil mengucapkan tahniah kepada Sucker Punch dan ucapan penghargaan kepada para peminat di seluruh dunia.

Ghost of Tsushima is now PS4's fastest selling first-party original IP debut with more than 2.4 million units sold through globally in its first 3 days of sales.Congratulations @SuckerPunchProd, and thank you to fans around the world for taking part in Jin's journey. pic.twitter.com/6aE4U7YZJH— PlayStation (@PlayStation) July 24, 2020

Rata-rata peminat dan pengkritik berpuas hati dengan game ini. Dalam review JomGaming, kami mengatakan Ghost of Tsushima merupakan sebuah game yang memfokuskan kepada pengalaman sinematik untuk setiap pemain nikmati.
Semangat untuk bangkit selepas diserang musuh, sinematografi yang cantik, skor muzik dan runut bunyi yang meremang, grafik yang memukau (walaupun hanya menggunakan PS4 biasa, belum lagi PS4 Pro), gameplay yang mendebarkan — semua elemen ini telah membuatkan ia satu game bersifat sinematik yang cukup mengasyikkan.
Ghost of Tsushima kini boleh dimainkan secara eksklusif di PS4.